text:
Ihuriro ry’ubucukuzi bw’amabuye y’agaciro rifite intego yo kongera umusaruro w’amabuye acukurwa kuko ubucukuzi bukurikira ubukerarugendo mu kwinjiriza u Rwanda amadovize menshi.
Mu nama yabereye mu Karere ka Nyamasheke igamije gushyiraho ingamba zo kunoza umurimo wo gucukura amabuye y’agaciro no kongera umusaruro, Umuyobozi w’Ihuriro ry’abacukuzi b’amabuye y’agaciro mu Ntara y’Iburengerazuba, Faida JMV, yavuze ko ubucukuzi buri guhabwa imbaraga kuko bwijiza amadovize menshi mu gihugu. Mu 2011 bwinjije miliyoni 158 z’amadorali ya Amerika, ariko bagashaka ko agera kuri miliyoni 400 mu 2017.
Yakomeje asobanura ko kugira ngo ibyo bizagerweho, hashyizweho Ihuriro ry’abacukuzi b’amabuye y’agaciro, ryatangiye muri Gicurasi 2012 rikagira komite ku nzego zose. No muri urwo rwego hashyizweho iyo komite nk’iyo ku rwego rw’Akarere, hatorwa Musabyimana André.
Izi nzego zishinzwe gushyiraho umurongo wo guhurizamo ibitekerezo hagamijwe kongera umusaruro no kugaragaza umwimerere w’inkomoko y’amabuye y’agaciro. Izi nzego kandi ngo zizafasha no mu kwita ku mibereho y’abakora ubucukuzi, n’imikoranire n’abaturage baturiye aho bukorerwa.
Fayida yavuze kandi ko abacukura bagiye kureka gukoresha amasuka bagakoresha imashini mu kongera umusaruro, no kurengera ibidukikije. Ibyo bikazagerwaho ku bufatanye bw’abakora uyu murimo, inzego za Leta n’abaturage.
Uvuye kuri izo ntego zo kongera umusaruro w’amabuye y’agaciro, hasabwa no kwita ku bidukikije.
Umuyobozi w’Akarere wungirije ushinzwe ubukungu n’iterambere muri Nyamasheke, Bahizi Charles yavuze ko umurimo wo gucukura ushobora kwangiza ibidukikije bityo ukaba ugomba gukorwa neza ukurikije itegeko.
Nk’uko babitangarijwe n’umukozi ushinzwe ibidukikije n’umutungo kamere muri Nyamasheke Iyakaremye Evelyne, ngo ubucukuzi bw’amabuye y’agaciro bugira ingaruka nyinshi ku bidukikije, bityo ikaba ari yo mpamvu hashyirwaho amabwiriza menshi harimo gucukura ari uko ufite inyigo y’isuzumangaruka.
Iyakaremye kandi yabasobanuriye ko bitemewe gucukura mu mashyamba no mu bishanga. Mu rwego rwo kubungabunga umutekano w’abakozi bo mu birombe, hasabwa kubashyira mu bwishingizi.


c: text/html

text:
Amakuru aturuka mu bitaro bya Gisirikare bya Kanombe, aravuga ko Uwimana yakiriwe mu bitaro Kuri uyu wa Kane, nyuma yo gusuzumwa ahita abagwa ikibyimba yari amaranye imyaka itandatu.
Ayo makuru avuga ko kubagwa kwa Uwimana kwagenze neza kandi nawe amerewe neza, ku buryo mu minsi mike ashobora gusezererwa mu bitaro agasubira i Musanze aho atuye.
Ibitaro bya Gisirikare bya Kanombe byamenye amakuru y’uyu murwayi, kubera inkuru yaciye muri www.kigalitoday.com yamutabarizaga.
Nyuma y’iyi nkuru ni bwo Ibitaro bya Gisirikare bya Kanombe byemeye gufasha uyu mubyeyi, uyu munsi ahabwa ubuvuzi.
Inkuru bijyanye
- Uwimana Jeaninne wabazwe ikibyimba ku gahanga yasezerewe mu bitaro
- VIDEO: Yabazwe ikibyimba amaranye imyaka 6 ku gahanga
- Uwimana yashimiye Ingabo zamukijije ubusembwa yari amaranye imyaka itandatu (Video)
- Ibitaro bya Gisirikare bigiye kuvura Uwimana Jeaninne umaranye imyaka 6 uburwayi budasanzwe
- Yafashwe n’indwara idasanzwe none umuryango we wamuhaye akato
Dukurikire ukanda kuri Like
Ibitekerezo ( 13 )
Abaganga mubareke bibereho Imana ibakomeze ni abahanga pe!nkurikije uko uriya mugore yari ameze ntacyizere cyo gukira nabonaga ariko ngo aravuwe!!Njye ntakindi nongeyeho uretse kuvuga ngo imbaraga nububasha ubushobozi ndetse n’ubwenge mufite ndetse n’ubugwaneza bwo gufasha abatishoboye byose bikomeze bitere imbere Imana ibarinde cyane murakoze
Iki ni igikorwa cyiza cyane gitanga isomo ryo gukunda igihugu n,abagituye.Erega mbabwire buriya twese dukoze cyangwa tukagira imyumvire nk,iyingabo zacu twakora byinshi. Uzarebe bo nta kiruhuko, nta masahA, BITANGA 100%
Birarenze. Jye nkimara kubona iyi nkuru, naravuze ngo uyu we aragiye tu. Kuko imyaka itandatu, uribwa, kugera aho utangira guhuma. Bose bakwamagana, urara aho ubonye, kwiheba, kwanga isi n’ibindi utakwiyumvisha. None dore RDF imugaruriye ikizere cyo kubaho. Yongeye kuba umuntu. AVUYE IBUZIMU AGIYE IBUMUNTU. Ibi bikozwe n’ingabo z’igihugu. Ariko buriya ibindi bitaro yanyuzemo bitekereza gute? Iyo udashoboye ikintu ntugisha n’inama?
MUKOMERE NGABO Z’U RWANDA. LETA IBONGERERE UBUSHOBOZI, maze ibitaro byanyu bigere ku Rwego rwo hejuru. UWABAHA NA BIRYA BYA FAYIçALI MAZE MUKABIHA UMURONGO.
Kuba intwari cyangwase kugira ubutwari umuntu arabiharanira! Kandi tujye twigira kubatubanjirije bakoze neza bakagirira abandi akamaro rwose icyo ni igikorwa kindashyikirwa kandi byadukoze kumutima ngirango nababandi yakaga ubufasha bakamutererana nabo bafashe isomo. RDF Imana y’I Rwanda ikunda urwanda nabanyarwanda iduhane umugusha
Uziko mu maze (Ingabo zacu) gutuma dukunda igihugu cyacu cyane. Mukomeze mujye mbere. Ubushize narumiwe nagiye mu Bugesera ari nijoro umusirikare akambona abona nayobye ari nijoro telephone yanjye yavuye kuri network kuko nta signal nari mfite n’ukuri ati reka ngutize telephone uhamagare abo washakaga. Ese ubwo ugirango ntaba anyigishije ibintu byinshi. Ngabo mukomeze kuba abagabo mukora ibikorwa cya gitwari. Uru RWanda Imana yabafashije kubohoza rusugire.
Ingabo muri abagabo koko pe! Turabakunda cyane kandi namwe muradukunda turabizi (abaturage). Jenoside irateye ninde wafashe iyambere ndetse bagenzi banyu bamwe bakamena amaraso muje kuyihagarika. Ikindi kandi muri n’abanyabwenge muri byose, ubanza icyo mutumwe gukora mugikora mutareba inyuma koko. Nagiye numirwa n’abasirikare bakururu twigishaga muri UNILAK, ukuntu baba bakora cyane kandi ari n’ibihanganjye kandi bafite na discipline iteye ubwoba. Nimukomeze mujye mbere kandi mwubake igihugu cyacu nta kurobanura umuhutu, umututsi n’umutwa nkuko abandi bari barabidutoje. Mujye mbere Imana ibarinde.
Iki ni igikorwa cy’urukundo.Ndishimye cyane.Ibi nibyo imana idusaba yuko dukundana mu bikorwa.
Buliya ni Doctor umwe wasomye inkuru y’uriya mudamu,afata icyemezo cyo kumuvura.Twese dukoze ibyo imana idusaba muli Bible,isi yaba nziza cyane.Ibi byose byavaho:Intambara,ubusambanyi,ruswa,kwiba,amanyanga,...Merci Doctor.
Mbega byiza! Turashimira ibitaro bya Kanombe byatabaye uyu mubyeyi bikamuvura mu gihe hari ibindi bitaro bitagira icyo byitaho. Mboneyeho no gushimira Kigali Today iba yakoreye ubuvugizi abatishoboye n’abanyarwanda bose muri rusange. Keep it up guys!
Mwakoze cyane RDF Ngabo zacu, mukomeze urugamba rwo guteza imbere imibereho myiza b’abanyarwanda n’iterambere ry’Igihugu. Umutekano wo si uko nibagiwe ko ariwo mushinzwe ahubwo nzi neza ko tuwufite uhagije kandi muhora muri maso kandi natwe twese turi tayari gufatanya namwe.
President wacu komeza uduhe icyerekezo gikwiye URwanda
Ingabo z’igihugu turazishimye pe! Uyu mubyeyi yari ababaye. Thanks to one that has had the initiative and to all doctors who participated in this operation
Ntagitangaza kirimo kumva ingabo z’urwanda zatabaye umunyarwanda kuko nabanyamahanga zirabatabara ,urumvako kumunyarwanda ho biroroshye.Ahubwo dushimiye kigalitoday,itangazamakuru=iterambere kumunyarwanda.
Ingabo zacu(RDF) turazishimye. Iyi nkuru narayibonye imaze iminota 3 igiyeho, ariko kuko igihugu cyacu gitekanye, ingabo zisigaye zifasha abaturage guhangana nurugamba rwo kubafasha mubindi bibazo bwite byihariye. Urubyiruko rwitegura kuba u Rwanda rwejo hazaza heza, dukomeze kuzigiraho. Nukuri nta shimwe wabona waziha, ahubwo kuzigiraho nicyo cyakorwa kuko ibi nabyo bituruka Ku byo twigiye Ku kwitanga, ineza no gukunda igihugu by’ ingabo zakibohoye ubu u Rwanda rukaba rufite ishema n’isheja muruhando mpuzamahanga
Mbonye iriya sura yavuyeho cya kibyimba ndishima pe! Urukundo ruriho,Ubuvugizi butanga umusaruro,impuhwe n’ubugwaneza birakora,ubuhanga buratabara!Bravo Bravo Ngabo zacu.Imana ibahe umugisha.Uwo mubyeyi nawe arware ubukira.

robotstxt: allowed

filter: keep


text:
Umuririmbyi Itahiwacu Bruce wamamaye nka Bruce Melody atangaza ko ataragezwaho icyifuzo cyo kwinjira mu nzu itunganyamuzika ya Kina Music ariko ko biramutse bibaye yabitekerezaho kabiri.
Ni mu kiganiro yagiranye na Isango Star ubwo yari kumwe na Knowless Butera basobanura ku gitaramo cyabo kizaba tariki ya 23 Ukuboza 2017 kikabera muri Convention Center.
Mbere y’uko bategura iki gitaramo, Bruceyabanje gukorana indirimbo na Knowless bise ‘Deep In Love’ ikaba imaze gukundwa kugeza ubu.Yumvikanamo amagambo yiganjemo urukundo rwinshi aho Bruce Melody yishyize mu mwanya w’umusore uri kubwira umukunzi we amagambo meza, Knowelss nawe yishyira mu mwanya w’uwo mukobwa agasubiza Bruce Melody.
Muri iyi ndirimbo aba bahanzi baragira bati: "Sinabihisha[I can’t hide it] ndagukunda bihambaye[I am so deep in love with you]".
Knowless ati: "Umuti umvura Bae, Ni njye nzi aho nguhisha, uko iminsi ihita mbona ugenda uba mushya, uri umwami wanjye sinabaho ntagufite, urukundo ngukunda ruzira uburyarya, utuye mu ndiba y’umutima wanjye[You are my King, I can’t live without you, My love for you is for real]".
Maze Melody akamwikiriza agira ati: "Nkunda uko unkunda, Sinabihisha, ni umugisha[...]"
Imikoranire ya Knowless na Bruce Melody ni mishya kuko aba bombi ari ubwa mbere bakoze indirimbo bahuriyemo.Melody yamamaye nyuma ya Knowess kuko yabanje gukora muri Guma Guma afasha abahanzi nka Back Up(abafasha abahanzi mu majwi) wabo.
Bruce na Knowless bagiye guhurira mu gitaramo kimwe
Bitewe n’uko Knowless abarizwa muri Kina Music kandi akaba ari gukorana bya hafi na Bruce Melody, benshi batangiye kwiyumvisha ko Bruce Melody ashobora kuba agiye gusinya muri Kina Music ya Ishimwe Clement dore ko uyu muhanzi ataratangaza indi nzu itunganyamuzika baba bari gukorana nyuma yo kuva muri Super Level.
Kuri iki kibazo, Bruce Melody avuga ko nta biganiro birabaho hagati y’impande zombi kuburyo wenda yatangira gutekereza kubyo baganiriye, yagize ati “Ntabwo byari ari nyabyo, usibye ko ntabiganiro turagirana.”
Yakomeje avuga ko hari icyemezo mu buzima gisaba ko umuntu agifata yabanje gutekereza kabiri.Yumvikanishije ko atanze kwinjira muri Kina Music ahubwo ko byose byaterwa n’ibiganiro bagirana n’ubuyobozi bwa Kina Music akabishingiraho mu gufata umwanzuro wo kwinjira muri Kina Music.
Yagize ati “Hari ibintu bidatungurana ,hari ibintu umuntu yicaraho akabyigaho hanyuma akareba icyo gukora …sinibazaga ko babinsabye nabyemera ako kanya cyangwa ngo mbihakane.”
Yavuze ko ari ubwa mbere yari abajijwe iki kibazo kandi ko mu gihe cyose amaranye akora na Knowless ndete na Clement atari yarigeze abitekerezaho.Ati “Njyewe ni ubwa mbere mpuye niki kibazo , sinari nari geze ntekereza kuri ibi bintu ariko ibyari byo byose nafata umwanya wo kubiganiraho.”
Indirimbo “Deep in love” bakoranye yageze hanze ku wa mbere itariki ya 27 Ugushyingo 2017 , isohoka ari amajwi ndetse n’amashusho y’amagambo ari yo yitwa Lyrics video.
Kuri ubu rero, Bruce Melodie na Knowless Butera bakaba bagiye guhurira mu gitaramo kimwe cyitwa ‘Holiday Cheer’ kizabera mu Mujyi wa Kigali mu nyubako ya Kigali Concention Center tariki ya 23 Ukuboza 2017.
Kwinijira muri iki mu gitaramo ni ibihumbi 15 by’amafaranga y’u Rwanda mu myanya y’icyubahiro n’ibihumbi 10 ahasanzwe.
Bruce avuga ko amasezerano ye na Kina Music byasaba ko abanza kuyatekerezaho


text:
AMADINI ntakayobye abantu.Bible yerekana neza ko idini y'ukuri igomba kuba imwe gusa kandi ikemera ibintu bimwe (Abefeso 4:5).Iyo dini igomba kwirinda ibyo amadini y'iki gihe akora:Kurya amafaranga y'abayoboke binyuze ku cyacumi,gushwana bapfa icyacumi,kwiba amafaranga y'idini (urugero abayobozi ba ADEPR bibye 3 milliards/billions ndetse bakabifungirwa),kutaronda amoko n'aho umuntu yaturutse,etc...Ibyo mvuze,amadini yose bibamo uretse imwe gusa ntavuze kandi iba mu Rwanda kandi yemewe ku isi yose.Irangwa nuko abayoboke bayo bakundana nkuko Yesu yabasabye (Yohana 13:35).Abagize iyo dini,nibo bonyine batakoze Genocide muli 1994. Ni nayo yonyine itaragiye mu ntambara ya 1990-1994 kuko imana ibuza abakristu nyakuri kurwana.Niyo yonyine itajya muli politike kuko Yesu yabujije abakristu kwivanga mu byisi (Yohana 15:18,19).Kubera kutivanga mu byisi,ahubwo bose bakarangwa no kujya mu mihanda bakabwiriza abantu,bituma isi ibanga kandi ikabatoteza (2 Timote 3:12).Urugero,abagize iyo dini hafi ya bose Leta yabafunze muli 1986,kubera kwanga gufata president Habyarimana nk'ikirwamana binyuze muli Animation no kwambara ifoto ye mu gatuza,hamwe no kwanga kujya mu ishyaka rya MRND.
gatera - 7/02/2018 saa 13:18


text:
Kuri uyu wa gatandatu tariki ya 10 Gashyantare, 2018 ku bufatanye n'urubyiruko rwibumbiye mu muryango Rwanda patriotic dignity holders RPDH rwafashije abatishoboye bo mu Murenge wa Tumba, Akagari ka Barari , Umudugudu wa Rukore. Muri ibyo bikorwa byo gufasha abatishoboye , urwo rubyiruko rwifatanyaije n’Intara y'Amajyaruguru, Ubuyobozi bw'Akarere ka Rulindo, Ingabo na police n’ urubyiruko rw'umurenge wa Tumba, ahakozwe umuganda wo gusakara inzu, kubaka ikiraro, kubaka ubwiherero, udutanda tw'amasahani n'isuku mu ngo z'abatishoboye 10.
Nyuma y’umuganda hatanzwe ubutumwa bushishikariza urubyiruko gukoresha imbaraga bafite bagafasha abatishoboye mu mirimo y’amaboko kandi bakabagira inama zo kunoza isuku yo soko y’ubuzima buzira umuze.
Umuyobozi w’Akarere ka Rulindo Kayiranga Emmanuel, mu ijambo rye, yashimiye urubyiruko rwibumbiye mu muryango Rwanda patriotic dignity holders RPDH ibitekerezo byiza bafite byo gufasha abatishoboye, no kwishakamo ibisubizo, by’umwihariko uyu munsi bakaba bakoreye mu Karere ka Rulindo. Yavuze ko kubona urubyiruko rwitabira ibikorwa by’urukundo ntawe ubibahatiye cyangwa ngo abibabwirize ari ikimenyetso cy’uko igihugu cyacu kigana heza, asaba urubyiruko rwo mu Karere ka Rulindo kwigira Rwanda patriotic dignity holders.
Umushyitsi mukuru Malikidogo Jean Pierre, intumwa ya Guverineri w'intara y'Amajyaruguru, yashimiye urubyiruko rwa Rwanda patriotic dignity holders (RPDH), ishyaka, ubushake n’umurava bafite byo kwiyubakira igihugu badategereje akimuhana, abizeza ko ubuyobozi butazahwema kubaba hafi mu bikorwa byiza bakora kandi abasaba kwagura umuryango kugira ngo ibikorwa bakora bizagere hose mu gihugu.
Nyuma y’ibikorwa by’isuku urubyiruko rwibumbiye muri Rwanda patriotic dignity holders rwashyikirije ibikoresho by'isuku imiryango 10 yafashijwe mu bikorwa byo kunoza isuku mu miryango.
Ibikorwa byashojwe n’umukino w'umupira w'amaguru wahuje urubyiruko rwibumbiye mu muryango RPDH rwatsinzwe 2 ku busa bw’urubyiruko rw'umurenge wa Tumba.


text:
IMIBEREHO MYIZA
Dukomeje gutema ibiti kuri iki kigero byashiraho-Minisitiri w’Intebe Murekezi
Minisitiri w’Intebe Anastase Murekezi atera igiti mu Karere ka Gicumbi
Minisitiri w’Intebe Anastase Murekezi yasabye abanyarwanda kwitabira gutekesha gaz, birinda gukomeza gutekesha inkwi kuko ngo bikomeje ku kigero biriho amashyamba ashobora gishiraho.
Ubushakashatsi bwashyizwe ahagaragara ku mibereho y’abaturage n’imiturire (EICV4) bwagaragaje ko mu Rwanda 83.3% by’ingo zitekesha amakara n’inkwi, u Rwanda rukaba rwarihaye intego y’uko uyu umubare uzaba wagabanutse kugera ru rugero rwa 50% mu mwaka wa 2020.
Kuri ubu ubuso buteyeho amashyamba mu Rwanda bungana na hegitari 695,795 zihwanye na 29.3% by’ubuso bwose bw’igihugu hakaba hateganijwe ko ubu buso buzaba bugeze kuri 30% mu mwaka wa 2018.
Ubwo yatangizaga igihembwe cyo gutera ibiti mu Kagali ka Rwesero, Murenge wa Bukure mu Karere ka Gicumbi mu muganda ngarukakwezi, Minisitiri w’Intebe Murekezi yavuze ko gutekesha inkwi bituma ibiti bikomeza gutemwa, bigakoma mu nkokora umuhigo igihugu kiyemeje.
Yavuze ko ibiti ari isoko y’ubuzima kuko bitanga umwuka mwiza ati“Ibiti bikomeza ubutaka bikarwanya isuri, bivamo ifumbire ndetse kandi bivamo imiti itandukanye. Amashyamba ni isoko y’umwuka mwiza duhumeka.Umwuka mwiza utarobanura aho utuye cyangwa ngo urebe ngo uyu ni umukire cyangwa umukene, ni umwuka mwiza dukenera twese.”
Minisitiri w’Intebe Murekezi yavuze ko kugirango ibiti bibungabungwe neza, hafashwe ingamba zirimo gushishikariza abaturae gutekesha gaz aho gukomeza gukoresha inkwi zangiza ibidukikije.
Yagize ati “Gutera ibiti ni byiza ariko ntibihagije kuko umuvuduko wo kubitera ugiye munsi y’uwo kubitema byaba bibi cyane.Twese dukwiye kumenyera umuco mushya wo gutekesha Gaz kuko dukomeje gutema ibiti kuri iki gihero byashiraho.Mushishikarire gukoresha biogaz cyane cyane abatuye mu mijyi, mu midugudu ndetse na gereza”
Mu gihembwe cyo gutera ibiti hateganyijwe gutera kuri hegitari 8080 n’ibiti bivangwa n’imyaka kuri hegitari 19,364.
Intara iza ku isonga mu gutekesha inkwi nyinshi ni iy’Amajyaruguru ifite abakoresha inkwi bagera kuri 94.4%, igakurikirwa n’iy’Amajyepfo ifite 92.6%, Intara y’Uburasirazuba ikaba ifite 89.9%, Intara y’Uburengerazuba ifite 88.3% naho Umujyi wa Kigali ukagira 25.6.
Hatewe ibiti by’amoko atandukanye
Nyuma y’umuganda abaturage baganirijwe ku kamaro k’ibiti


text:
Mu itangazo ryaturutse mu rwego rushinzwe ubuvugizi bwa guverinoma [OGS] ryashyizwe ahagaragara ahagana saa munani z’ijoro kuri uyu wa Kabiri tariki 18 Ukwakira, Leta y’u Rwanda yagaragaje ko yatewe akababaro no kumenya inkuru yo gutanga kwa Kigeli V Ndahindurwa.
Ku rundi ruhande ariko, Leta yagaragaje ko itaramenyeshwa n’umuryango wa Kigeli V Ndahindurwa gahunda y’itabarizwa [ishyingurwa] rye ndetse n’aho rizabera, iryo tangazo rigira riti "Nibamara gutangaza imiterere ya gahunda bagennye, leta yiteguye gutanga ubufasha ubwo ari bwo bwose bukenewe."
Umwami Kigeli V yatanze mu ijoro ryo kuwa Gatandatu rishyira ku Cyumweru tariki 16 Ukwakira 2016 azize uburwayi bw’iza bukuru. Yaguye mu Mujyi wa Oakton muri Leta ya Virginia, muri Leta Zunze Ubumwe za Amerika.


text:
Rwanda | Nyabihu: Ikibazo cy’umutekano muke cyavugutiwe umuti
Umuyobozi wungirije ushinzwe imibereho myiza y’abaturage mu karere ka Nyabihu Sahunkuye Alexandre avuga ko hafashwe ingamba zo gucunga umutekano kandi ko abaturage basabwa gufata iya mbere mu kuzikurikiza
Mu rwego rwo guca urugomo n’umutekano muke byakorwaga na bamwe mu bashumba n’urundi rubyiruko rwanywaga ibiyobyabwenge mu karere ka Nyabihu, hafashwe ingamba zikomeye mu nama z’umutekano zagiye ziterena muri aka karere.
Nk’uko Sahunkuye Alexandre umuyobozi wungirije ushinzwe imibereho myiza y’abaturage mu karere ka Nyabihu abivuga,ibibazo by’umutekano muke ahanini byakururwaga n’ubusinzi n’urugomo. Bikaba byarakunze kuboneka mu mezi ya Nyakanga na Kanama muri uyu mwaka.
Mu rwego rwo gukemura iki kibazo,hashyizweho inzu yisweâ€Transit Centerâ€yubatse mu murenge wa Karago,aho urubyiruko n’abandi bagaragaragaho izo ngeso mbi z’urugomo no kunywa ibyobyabwenge bakusanyirizwa,bakigishwa imico myiza,kureka ibiyobyabwenge ndetse bagahabwa n’izindi nyigisho zijyanye n’indangagaciro zakagombye kuranga Umunyarwanda.
Ku ikubitiro abagera kuri 200 nibo bajyanwe muri iyo nzu yo kwigishirizwamo ya Karago. Abo 200 bakaba baraturutse mu mirenge itandukanye y’akarere ka Nyabihu,nyuma yo kugaragara ku rutonde rwagiye rukorwa na buri murenge rw’abakunze guteza umutekano muke.
Aba bagaragayeho kunywa ibiyobyabwenge no guteza umutekano muke mu karere ka Nyabihu,bakaba barigishijwe ukwezi kose. Abagera kuri 30 muri bo boherezwa I Wawa abandi bamaze kwigishwa neza no gusubira ku murongo,boherezwa iwabo. Iyi nzu ikazakomeza gufasha akarere mu kugorora abantu nk’abo bagaragaraho guteza umutekano muke mu baturage.
Umuyobozi wungirije ushinzwe imibereho myiza y’abaturage Sahunkuye Alexandre avuga ko abagororewe muri iyo nzu ,bagahabwa amasomo y’uko bakwitwara bagiye batanga ubuhamya ku bandi ,bwatumye n’abari bafite gahunda z’urugomo no guteza umutekano muke babihagarika,ari nayo mpamvu kugeza ubu, ibi bibazo byakemutse ku buryo bitakimeze nka mbere.
Kugira ngo umutekano urusheho gusagamba n’urugomo rucike burundu,abaturage bakaba basabwa kuba umusemburo wo gucunga umutekano aho batuye ndetse no kubahiriza amabwiriza yashyizweho na njyanama cyane kubijyanye n’igihe cyo gufungura no gufunga utubari. Impamvu ni uko byagaragaye ko ubusinzi nabwo bugira uruhare runini mu guhungabanya umutekano. Utubari tukazajya dufungurwa nyuma y’akazi kandi tugafungwa kare saa mbiri z’ijoro.
Umuyobozi wungirije ushinzwe imibereho myiza y’abaturage akaba avuga ko ibiyobyabwenge byahagurukiwe kandi ko abazafatwa babicuruza,babikora cyangwa babinywa bazajya bakurikiranwa n’inzego zibishinzwe. Abaturage bakaba basabwa kubigiramo uruhare no kuba umusemburo wo kurwanya ibiyobyabwenge ,ubusinzi n’urugomo bityo bakagira umutekano usesuye bakiteza imbere.
Mu mezi ya Nyakanga na Kanama 2012, akaba ariyo ahanini yakunze kubonekamo urugomo n’umutekano muke,aho habonekaga n’imfu zidasobanutse zakorwaga bitewe n’urugomo no kunywa ibyobyabwenge. Buri muturage akaba yarasabwe kubyirinda no gukorana n’inzego z’umutekano atanga amakuru igihe habonetse abakibitsimbarayeho.


text:
Uko imyaka yicuma niko abenshi mu bahanzi n’abafite aho bahurira n’imyidagaduro nyarwanda basezerera ubuseribateri bakabyara bakororoka,igitangaje ariko abenshi bahuriye ku ngeso yo gutugururira ubagannye atabateguje bamwe bahuza no kuba yaba ari amahame bahabwa na Satani.
Bruce Melody
Si umuco mushya ku bahanzi nyarwanda bamaze kubaka ingo,mu kiganiro Kigalihit.rw twagiranye na benshi mu bakunzi bamuzika bamwe ndetse babana bya hafi n’abahanzi nyarwanda bakuranye basangira akabisi n’agahiye.
Aba twaganiriye bemeza ko ngo mbere yo gushaka usanga baba bisanzuranaho ariko nyuma yo gushaka ntube wahinguka iwe utabanje ku muteguza ngo hari n’ubwo ujyayo bakakubwira ko adahari kandi mwari mumaze kuvugana.
Uretse aba bakunzi ba muzika,hari umutangabuhamya usanzwe ategura ibitaramo waganiriye na Kigalihit.rw ahamya ko yigeze ashaka guha umwe mu bahanzi akazi ko kuririmba amuhamagaye yumva telephone ntiriho abajije uwo bakunda kugendana amubwira ko ari mu rugo iwe I Kanombe ngo yihutiye kugerayo ahageze umukozi amubwira ko adahari kandi yumva amajwi mu nzu.
Ati:”Ni koko n’ingeso bahuriyeho ndetse umuntu ashobora gukekeranya ko ari amahame ahabwa n’abakozi ba Satani.Si ukubeshya nigeze nshaka kumuha akazi ka miliyoni ndamubura ngezeyo numva avugira mu nzu ntangazwa n’uko bambwiye ko adahari birangira umukozi ansabye gutaha bwangu”
Ku ruhande rw’itangazamakuru,abakora mu myidagaduro bemeza ko abahanzi bubatse badakunda ko wamusura mu rugo n’iyo ugerageje ku musura ngo muganire ku iterambere ry’urugo rwe, akwakirira hafi y’urugo ntujye iwe cyangwa akagusaba kugusanga aho uri.
Ku ruhande rw’abahanzi bemera iyi ngeso ariko bagahakana ko ntakindi kibibatera uretse kubaha ingo zabo no kwirinda akajagari.
Bruce Melody yagize ati:”Nikoko ni umuco hafi ya twese tumaze kubaka ingo duhuriyeho.Nifatiyeho urugero ntanarimwe nifuza kubona abantu baje iwanjye batanteguje kandi mbere nibura y’icyumweru ,iyo uje utanteguje sinkugururira ndetse mbasaba kukubwira ko ntahari.Ibi si ubugome cyangwa kwiremereza mbikora ahanini mparanira inyungu no guca akajagari mu muryango wanjye.”
Amag The Black nawe ashimangira aya mahame ndetse akemeza ko yaba Rider man,Jay Polly n’abandi bafite aho bahurira n’imyidagaduro mu Rwanda babihuriyeho.Ati:”Uziko ntajya Bruce Melody mutunguye ngo anyemerere! Yemeza ko we munsi y’urugo ahafite igiti yakiriramo abantu baje batunguranye.”
N’ubwo abahanzi bemeza ko babiterwa no kubaha ingo zabo n’umutekano,hamwe bemeza ko ahanini baba bibikora banga ko amabanga yabo mu rugo yajya ku karubanda abandi bakabihuza n’amahame baba bahabwa na Satani.


text:
Sebarinda Leonard n’ umuryango batuye mu murenge wa Ntarama mu Karere ka Bugesera bari mu byishimo nyuma yo kongera kubona umukobwa wabo baherukaga mu gihe cya Jenoside yakorewe abatutsi.
Uyu muryango ngo wakega ko uyu mukobwa bongeye kubona ari umubyeyi w’ abana babiri yahitanywe na jenoside yakorewe abatutsi.
Jeannette Chiapello yatahutse ku itariki ya 02 Ukwakira 2017, aturutse mu Butaliyani aho atuye n’umugabo we witwa Maximo Chiapello n’abana babiri. Afite n’umuryango wamureze mu Butaliyani.
Sebarinda yatangarije Kigali today dukesha iyi nkuru ko yishimiye kongera kubona umwana yaherukaga mu myaka 23 ishize.
Uyu musaza yavuze ko mu gihe cya Jenoside umugore we bamwishe ari kumwe n’umwana w’imyaka ibiri, ariwe uwo watahutse. Icyo gihe uwo mwana yitwaga Nyirambabazi Beata bamuhimba Nyirabuzari.
Sebarinda akomeza avuga ko hari amakuru yari yarabwiwe n’uwitwa Harindintwari Anasthase, ko ubwo umugore we yari amaze kwicwa batoye umwana hafi ya Kiliziya ya Nyamata maze bakamujyana mu kigo cy’imfubyi cy’umupadiri w’umutaliyani witwaga Mingetti.
Harinditwari wari umuzamu muri iki kigo yatanze ubuhamya avuga ko bamwe mu bana bari muri icyo kigo cy’ umutaliyani bajyanywe mu Butaliyani.
Harindintwari ati Nari mfite abana barenga 100 ariko icyo gihe batwaye abagera kuri 53. Jenoside irangiye nibwo naje kwegera Leonard mubwira ko umwana we bamujyanye mu Butaliyani, mubwira n’uwo bajyanye”.
Abana bagiye mu Butaliyani bari kumwe n’umubikira w’umunyarwanda witwa Mukagatana Cecile, wagarutse mu Rwanda mu mwaka wa 2016.
Sebarinda yashakishije umwana we
Kuva icyo gihe Sebarinda yatangiye gushaka umwana we ariko acika intege. Nibwo yabwiye umwana we Twizeyimana Vincent maze akomeza kumushakisha.
Twizeyimana ahamya ko mbere bibazaga niba mushikiwe yarapfuye cyangwa akiriho bikabayobera. Muri 2006 ngo nibwo yatangiye kumushakisha hirya no hino no kuri murandasi, yifashishije amafoto bari bafite maze muri 2010 aza kubona “e-mail” ye.
Agira ati “Naramwandikiye ambwira ko bidashoboka, cyokora ansaba amafoto y’abo twarokokanye barimo papa, mushiki wanjye na mukuru wanjye ndamwihorera, mbona ko atarabyumva.”
Akomeza avuga ko muri Mata 2017 mushiki we yongeye kumwandikira. Ati “Yanyandikiye ambwira ko akeneye kumenya inkomoko ye. Turabyemeranwa.”
Twizeyimana avuga ko bamaze kubyemeranwa bashatse uburyo bapima ibizamini by’uturemangingo (DNA) twa se n’utw’uwo mushiki we kugira ngo barebe ko bafitanye isano.
Ibyo bizamini byapimiwe mu Bwongereza maze basanga neza Sebarinda ariwe se wa Jeannette Chiapello.
Twizeyimana avuga ko bimwe mu byamugoye cyane ari ukumenya amazina yandi ya mushiki we kuko ayo yitwaga yahindutse.
Jeannette uvuga ururimi rw’igitaliyani, bagasemura ibyo avuze kuko nta Kinyarwanda azi. Yavuze ko byamukomereye cyane kuko atemeraga ibyo musaza we yamubwiraga.
Agira ati “Umuryango wanjye wo mu Rwanda igihe wanshakaga sinabyiyumvishije ahubwo nashatse abantu bangira inama zo kubyumva barimo umugabo wanjye.”
Akomeza avuga ko yishimiye kubona umuryango we wo mu Rwanda nyuma y’imyaka 23.
Kwakira Jeannette mu muryango byari ibirori bimeze nk’ubukwe kuko byitabiriwe n’abaturage babarirwa mu magana bo muri Ntarama no hafi yaho.
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho


text:
Nkuko bimaze kumenyerwa ko abasomyi ba Imirasire.com bagiye bunguka byinshi binyuze mu nama zihatangirwa, ni nako uko bwije n’uko bucyeye barushaho kwiyambaza uru rubuga ngo bafashwe kugirwa inama mu gihe basaritswe n’ibibazo.
Nkuko bimaze kumenyerwa ko abasomyi ba Imirasire.com bagiye bunguka byinshi binyuze mu nama zihatangirwa, ni nako uko bwije n’uko bucyeye barushaho kwiyambaza uru rubuga ngo bafashwe kugirwa inama mu gihe basaritswe n’ibibazo.
Ni muri urwo rwego uwitwa Rukundo uba mu gihugu cya Mozambique yifashishije uru rubuga ngo abasomyi bamugire inama nyuma y’uko iyo yinjije igitsina cye mu cy’umugore atamara iminota ibiri atarasohora bityo akaba yibaza niba atararozwe dore ko ngo yahuye n’icyo kibazo akimara gushaka umugore.
Yagize ati"Muraho basomyi b’uru rubuga?Nitwa Rukundo ariko sinivuga andi mazina kuko wenda hari ushobora kumenya.
Ndi umunyarwanda ubarizwa mu gihugu cya Mozambique kuko mpafite ibikorwa by’ubucuruzi,nagiye mbona abantu benshi hano babashimira ko mwabafashije bugarijwe n’uruhuri rw’ibibazo bigacyemuka nanjye bituma mbagezaho ikibazo cyanjye.
Navukiye mu Rwanda i Nyamirambo,mpigira amashuri abanza ayisumbuye nyakomereza mu karere ka Rurindo mu kigo cy’abapadiri nkura nziko no kuvugisha umukobwa ku buzima bw’imyororekere ari ikosa rikomeye bituma nadukana ingeso yo kwikinisha ariko nsembuwe na bagenzi banjye twiganaga.
Naje kurangiza amashuri mbona akazi ko kwigisha ari naho naje kumenyanira n’umwarimukazi twakoranaga turakundana ariko nkumva nta marangamutima yo guhuza urugwiro nawe mfite kuko numvaga nihagije mu buriri kaboneko tutari twemerewe no kuryamana kuko tutari twagashyingiranywe.
Bitewe n’uko ababyeyi banjye bari baragiye gukorera ubucuruzi mu gihugu cya Mozambique nkasigarana na bakuru banjye,byaje kuba ngombwa ko bampamagaza igitaraganya ngo nze mbafashe akazi ariko banagirango banyiyegereze mbone uko mba umugabo ngire urugo kuko bankundaga kandi banziho ubuhanga,maze nanjye sinagorana mbasangayo.
Naje kubasangayo bampangira iduka rikomeye ndakora birampira ariko nkajya nkomeza kugirana imikoranire ya hafi na wa mwarimukazi twakoranaga noneho ntangira kumwifuza biba ngombwa ko mfata icyemezo cyo kubana nawe tugashyingiranwa.
Gusa ariko n’ababyeyi banjye bakomezaga kunshyira ku nkeke ngo ndakuze mbereke umukunzi ariko nkababwira ngo bihangane ndihafi,kuko hari ibyo nari nkirimo gutunganya.
Mu mwaka wa 2016 ugitangira naje kumvikana n’uwo mukobwa ko tugomba kubana arabyemera mbibwira ababyeyi babiha umugisha maze tuza mu Rwanda dukora ubukwe hashize ukwezi tujya gukomereza ubuzima muri Mozambique kuko ariho ibikorwa byanjye by’ubucuruzi biri.
Icyo nari ngambiriye rero muri uku kugisha inama ni iki gikurikira:
Ku munsi wa mbere tukimara kubana nagize ngo ntere akabariro nk’umugabo nkimukuramo ikariso mpita nirangirizaho, mu gihe nongeye ku nshuro ya kabiri hatarashira iminota ibiri nahise ndagiza kandi uko nsohoye nkumva umugore niko arushaho kunyegera ankurura naho njyewe ndwana no kumutera umugongo kuko numvaga inshingano zanjye nzisoje.
Byakomeje gutyo nkajya mpora mbona umugore wanjye uko ntashye ababaye yewe akajya ananshotora asa n’untera irari ngo wenda arebe ko nagira ubushake ariko akabona asa n’ugosorera mu rucaca kuko n’iyo nabokora ku nshuro ya mbere iya kabiri hashiraga nk’isaha ntarabishaka kandi nabwo byakongera bikaba ya minota ibiri.
Nk’umugore wari ufite ikinyabupfura rero yaje kunsanga aranganiriza ambwira ko ampa amata ariko sinyamare nanjye nk’umuntu uciye akenge n’umva icyo avuze musezeranya ko noneho ngiye kwikosora.
Naje kugana ku baganga bagakondo hano muri Mozambique ngo ndebe icyo bamarira dore ko inaha haba n’abacuruzi benshi baba bishakira amaramuko, bampa imiti maze ndayikoresha ariko ntibyagira icyo bitanga natera akabariro n’ubundi bikaba ya minota ibiri maze nkumva ipfunwe ko ndikubabaza umugore wanjye none ndibaza niba batarandoze.
None rero basomyi b’uru rubuga mbagishije inama mbizeyeho ubufasha icyo mubwira cyose ndagerageza nkikore ariko nshimishe madamu wanjye kuko turakundana sinifuza ko ahorana agahinda! Murakoze."
Imirasire.com
Ibitekerezo
NDAYAMBAJE FIDELL NYAGATARE .KATABAGEMU. KIGARAMA. MUZASHAKE,UBURYO, MWAZ,INAHAKUKO,IBYOBIBAZOBIRAHARI.MURAKOZE.!!!0725762168 Kanda hano umusubize
Umukobwa ukuze najye nd'umusore ukuze ngwino twubake urwacu jya WhatsApp 0733704111.Tubinoze neza. Kanda hano umusubize
Umukobwa ufite urukundo ukijijwe niwe nkeneye ndi umusore.ibindi ngwino kuri faccebook kuri Rukundo Ange tuhahurire nkuhe number nkoresha kuri whatsapp tunvugane kuri phone. Kanda hano umusubize
nukuri uze wirinda gutekerez kwikinisha ivno bizoher Kanda hano umusubize
ABOBANTUNI ABANGACYANE MUBUSHAKASHATSI CYANE NDABASHIMYE MBASHIMIYE UBUHANGA BASHYIZE MURIYO NKURU MURAKOZE. Kanda hano umusubize
Mugutangira gukor'imibonana ujye wirind'intekerezo,zifitanye isano nacyagihe wikinishaga,kdi ukore buke ntaguhubuka.niwumva ugiye gusohora ugumishemo wirinde kwinyeganyeza.gutyo...ugeraho ukamenyera byabindi bikagushimo,ubu ujye ukunda kunwa KAMBUCA,wirind'imitobe.NB ,ibyo n'ubuhamya bwanjye bwite. nitwa Baptise Kanda hano umusubize
Nawe byakubayeho c maze nyuma biza gukira? nsobanurira. Kanda hano umusubize
Abo bantu rwose ni abahanga cyane cyane ku byerekeye ubuzima bw'imyororokere,bamvuriye umugabo barumashana baratumazeho amafaranga. hari igihe twamaraga ukwezi umugabo wanjye atarambwira ngo mpindukire,yakwitwa ngo ndamuhaye akikanzaho. umugore w'inshuti yampaye iyo nimero(+250783602726) ndabahamagara barahandangira njyana n'umugabo bamuha imiti ibiri isa n’ihenze, arayikomatanya ariko yarayinyweye mu cyumweru kimwe yari urwembe.icyo gihe twari tukiri mu rwanda tutarajya muri Amerika none iyo yasigaje yayihaye bagenzi bacu twahasanze,abandi tuyibatumirizaho barayohereza ubu nabo bimeze neza. Kanda hano umusubize
muraho! iyo miti yitwa ngwiki , ese igura angahe? murakoze Kanda hano umusubize
Nkunda gusoma kenshi inkuru za mbigenze nte kuri uru rubuga kuko nabonye benshi bafashwa kandi bakanabigaragariza hano. Ngarutse kuri uyu muvandimwe Rukundo,icyo namubwira cyo ni uko buri wese uri bunyuze hano igitekerezo biri bumufashe. Mpereye ku gitekerezo cyanjye,navuga ko amazi atararenga inkombe ashobora gukira kandi vuba.Bijya bibaho ko umugabo adashobora gutera akabariro neza bitewe n'impamvu nyinshi. 1.Ushobora kuba ufite akazi kenshi bigatuma utiha umwanya mwiza wo gutekereza kubyo ugiye gukora na madame. 2.Ushobora kuba ufite ubundi burwayi wowe utazi,aha twavuga nka diabete,cyangwa unafite Cholesterole nyinshi mu maraso bigatuma utijajara imyakura n'imigarura yawe ikaba idakora neza. 3.Ikibazo cyo kwikinisha buriya iyo gikozwe igihe kirekire bituma udutsi dupanuka bityo mu gihe winjije igitsina mu cy'umugore bigatuma kitarezista. Icyo nakubwira uhamagaye iyi nimero+25 0783602726 bagufasha kuko bagira umuti wa kizungu w’inyunganiramirire(Food supplement) itangira ingaruka kuko Atari imiti chimique ku mugabo urangiza vuba,uwo igitsina gitinda gufata umurengo kimwe n'ugira ubushake buke akumva adashaka imibonano mpuzabitsina. ikindi ni uko iyo baguhaye service bakomeza kugukurikirana cyane cyane kuri wtsapp ya ziriya nimero zavuzwe haruguru. Bakorera mu mujyi wa kigali rwagati Down town hirya y’inyubako ya CHIC. Kanda hano umusubize
Inama nakugira rero niba utangira kumukuramo ikariso ugahita urangiza, Jya umureka ayikuriremo nta kibazo Kanda hano umusubize
Murahoneza ndagishinama inama kuko ndababaye cyane ikibazomfite sinziniba nabona igisubizo cyacyo ukogiteye iyonkoze imibonano nkarangiza kugirango nongere mbishake bintwara igihe gishibora kurenza namasaha5 kuburyo iyondikumwe numugore birangora gukora ituru yakabiri gusa ntabwunkunda kurangiza vuba mumbabariye ndagishinama yukuntu nakora imibonano nkarangiza hanyuma igitsina kigahita kihaguruka byibuze muminota 20cg30 murakoze ndabashimiye kunama mutugezaho hind my status. Kanda hano umusubize
Uyu muntu utanga buhamya yuko bamuvuriye umugabo agakira,ndamusaba kuduha izina ryuwo muti tuka usuzuma. cyane cyane ko abatekamutwe baragwiriye. Kanda hano umusubize
Ntabwari ngombwa kumuvanamo ikariso. Kanda hano umusubize
Iyo miti y'inyunganiramirire muvuga ndayizi! nyikundira ko idafite produits chimique ikaba ari ibimera ariko biri mu bwoko bw'ibinini! gusa hazashakwe uburyo ibiciro byayo bigabanywa kuburyo ifatwa n'ingeri zose. Kanda hano umusubize


text:
Urwo ruganda, rwitwa MRPIC rwubatse mu Murenge wa Mugina,ngo ntirurahaza abahinzi b’umuceri bari batarabona inyungu z’umuceri kuko kuwutobona byabagoraga.
Abahinzi bibumbiye muri Koperative “COPRORIZ Abahuzabikorwa”, ihinga igishanga cya Mukunguri, bajyanaga umuceri wabo kuwutonoza ku ruganda rwa Kabuye ruri mu Mujyi wa Kigali,uwo kurya bakawusekura mu isekuru.
Umwe muri abo bahinzi witwa Sezibera Eliezer avuga ko kuba uruganda rwarabegereye byatumye babona isoko rihoraho.
Agira ati “Umuntu yatangaga nk’ibiro 50 by’umuceri udatonoye bakajya kuwugurisha k’uruganda, ubundi usigaye tukawusekura undi ukagurishwa udatonoye ku gasorori.”
Akomeza avuga ko ubwo buryo ngo bwatumaga batabona amafaranga uko babyifuza kuko yazaga ari make kandi akaza rimwe na rimwe.
Sezibera avuga ko icyo gihe mu ruganda yahakuraga nk’ibihumbi 10FWf, usigaye akawugurisha ku gasorori, kamwe akagurisha 150RWf.
Avuga ko urwo ruganda begerejwe rutwara umusaruro wose, amafaranga agatangirwa rimwe, n’umuhinzi agahabwa umuceri wo kurya ungana 20% by’umusaruro we.
Uyu mugabo ahamya ko ku gihembwe kimwe abona ibihumbi 120RWf, amufasha kugekemura ibibazo byo mu rugo. Ahabwa kandi n’ibiro 25 by’umuceri wo kurya. Kuri urwo ruganda ikiro kimwe cy’umuceri udatonoye kigura 290RWf.
Sezibera avuga ko urwo ruganda runabafasha gushaka imbuto nziza n’inyongeramusaruro.
Mbere ngo bahingaga imbuto z’umuceri utukura udatanga umusaruro ariko kuri ubu ngo bahinga umuceri uryoshye witwa “Buryohe” na “Kigori” utanga umusaruro mwinshi. Kuri hegitari imwe bezaho umuceri ungana na toni esheshatu.
Tegeri Dieudonné, perezida w’inama y’ubutegetsi ya MRPIC avuga ko baha agaciro abahinzi kuko ari bo soko ya mbere y’umusaruro.
Agira ati “Twaje gushora imari mu cyaro ariko ntitwagombaga kwirengagiza iterambere ry’abaturage kuko ni bo baduha ibyo duheraho dukora.”
Buri mwaka uruganda rufasha abahinzi batishoboye kugera ku bikenerwa by’ibanze. Rumaze guha inka abantu bagera 46, rwahaye amashanyarazi y’izuba abantu 12, hari n’abo rutangira umusanzu wa Mituweri.
Uru ruganda rwatangiye mu mwaka wa 2012, rufite intego yo kwita ku musaruro w’abahinzi, rwabyaye urundi ruganda rutunganya ibishishwa cy’umuceri rukabikoramo ibicanwa bimeze nk’amakara byitwa “Briquettes”. Rufite abakozi 46 bahoraho n’abandi ba nyakabyizi.
Rwatangiranye amafaranga y’ u Rwanda angana na Miliyoni 150RWf. Kuri ubu rufite agaciro ka Miliyoni zisaga 900RWf.


text:
Uyu munsi, Urwego Rwashyiriweho Inkiko Mpanabyaha Mpuzamahanga (“MICT”) ruratangiza imurika ryo kuri interinete rigaragaza akaga abana bahuye na ko muri jenoside yabaye mu Rwanda mu mwaka wa 1994 no mu ntambara zabereye mu cyahoze ari Yugosilaviya mu myaka ya za 90.
Imurika ryiswe ‘Abana mu ntambara – Ibimenyetso byo mu bushyinguranyandiko bw’Inkiko Mpanabyaha Mpuzamahanga’ ryerekana uburyo abana bibasiwe, bigambiriwe, n’ibikorwa by’urugaraguro, ibikorwa by’urugomo rushingiye ku gitsina, itoteza, kwimurwa ku gahato, ubuhotozi n’itsembatsemba mu ntambara zabaye mu Rwanda no mu karere ka Balkan. Iri murika ryifashisha ubuhamya, ibimenyetso bigizwe n’amafoto, amajwi n’amashusho byatoranyijwe mu byatanzwe nk’ibimenyetso mu manza zaburanishijwe n’Urukiko Mpanabyaha Mpuzamahanga Rwashyiriweho u Rwanda (TPIR) n’Urukiko Mpanabyaha Mpuzamahanga Rwashyiriweho Icyahoze ari Yugosilaviya (TPIY).
Mu gihe kimwe cya kane cy’abana bo ku isi bagirwaho ingaruka n’intambara, iri murika rigamije kwibutsa ingaruka intambara zishobora kugira ku bakiri bato cyane, no kugaragaza akamaro k’inkiko mpanabyaha mpuzamahanga mu gukurikirana no guhana abakora ibyaha byibasira abasivire.
Avuga ku itangizwa ry’iryo murika, Perezida wa MICT, Umucamanza Theodor Meron, yagize ati “Bitewe n’uko abana n’abandi basivire bakomeza kugenda bibasirwa n’ibikorwa by’urugomo biri kuri gahunda mu ntambara ku isi yose, tugomba kwibuka akamaro ko gukora ibishoboka byose kugira ngo amategeko mpuzamahanga arengera abantu mu gihe cy’intambara yubahirizwe, kubera ko ayo mategeko arengera abantu badafite uruhare mu ntambara, harimo n’abana. Inkiko mpuzamahanga mpanabyaha zagize uruhare rw’ingenzi mu gushimangira urwego amategeko mpuzamahanga arengera abantu mu gihe cy’intambara agomba gukoreshwamo n’aho agomba kugarukira no mu gusobanura neza ko abatubahirije ayo mategeko bagomba kubiryozwa.”
Imurika ryiswe ‘Abana mu ntambara – Ibimenyetso byo mu bushyinguranyandiko bw’Inkiko Mpanabyaha Mpuzamahanga’ riboneka mu cyongereza, igifaransa, ikibosiniya/igikorowate/igiseribe, n’ikinyarwanda. Ibintu byose byerekanwa muri iryo murika byakuwe mu nyandiko ziri mu bushyinguranyandiko bwa TPIY na TPIR, bucungwa na MICT.


text:
Ibi n’Intumwa ya Papa mu Rwanda mu gitaramo cyateguwe na Kominoti ya Emmanuel tariki ya mbere Nzeri 2017 muri Camp Kigali. Icyo gitaramo cyari kigamije kwerekane ibyagezweho mu myaka 25 ishize ikigo cyita ku bana b’inzererezi gishinzwe n’Abagaragu b’Imana Daforoza na Sipiriyani Rugamba. Ubwo butumwa bwo kwita ku bana b’inzererezi bwatangiwe n’abo Bagaragu b’Imana, Kominoti ya Emmanuel yabugize ubwabo barabukomeza.
Musenyeri Andrez, Intumwa ya Papa mu Rwanda, agira ati , “Papa Fransisko ahora yibutsa ko abana batereranywe, ubuzima babayeho ari nk’urusaku ruzamuka rukagera ku Mana kandi rukayikora ku mutima .”Akomeza avuga ko abana bo mu mihanda atari ikibazo cy’ubwinshi bwabo cyangwa cy’imibare ahubwo ni ibiremwa by’Imana kandi bigomba kwitabwaho.
Ni ibiremwa muntu nk’abandi kandi bafite uburenganzira. Intumwa ya Papa yakomeje avuga ko igituma abana bajya mu muhanda, ataribo babihitamo ahubwo biterwa n’ibibazo biba mu miryango nk’ubukene bukabije, amahane n’ibindi bibazo bitandukanye. Nta muntu n’umwe rero ugomba kuba « ntibindeba » kuri ibyo bibazo bishingiye ku muco cyangwa k’ubukungu. Ni ukureba icyo umuntu yakora. Niyo mpamvu iyo ntumwa yashimiye abagize uruhare mu kwita kuri abo bantu bababaje kandi bakeneye urukundo. Yashimiye umuryango wa Daforoza na Sipiriyani Rugamba ndetse n’ikigo bashinze n’abakozi bacyo ndetse na Kominoti ya Emmanuel mu gikorwa cy’ubwitange ndetse n’ubumuntu bagaragariza bariya bana bakeneye urukundo. Intumwa ya Papa yakomeje ashimira n’abazakomeza kugaragaza agaciro k’umwana. Bakita k’umwana bakamubungabunga barebeye ku rugero rwa Kristu. Bakaba abahamya n’intumwa z’Ivanjili ya Kristu.
Intumwa ya Papa yatuye abana Imana abasabira ndetse n’abari muri icyo gitaramo ati ,”Nyagasani Yezu, turagushimira uko waturinze. Duhe ingabie yo kuba Kiliziya isohoka, yamamaza ukwemera gushyitse kandi dufite ibyishimo by’Ivanjili kugira ngo duhore twubaka Kiliziya, twubaka umuryango ufite ukuri, ufite n’urukundo rwa kivandimwe. Duhe guhora tureba amateka y’igihe cyahise tugushimira kugira ngo kandi tubeho muri iki gihe turimo cy’uyu munsi dufite imbaraga no kubaka igihe kizaza dufite amizero “. Amen
Kagaba Emmanuel,umwezi.net


text:
Buri ruyuki rugira akazi rushinzwe mu muzinga ruba rurimo, ukajyana n’ubwoko bwarwo muri rusange. Aha bavuga ko nyuma y’iminsi itatu gusa zivutse, inzuki zihita zitangira akazi zivukiye gukora kajyanye n’imiterere yazo.
Mu minsi ibiri ya mbere zikivuka zinywa ku gikoma cy’urwiru. Icyo gikoma kibamo intungamubiri nyinshi ndetse kikanavura indwara zitandukanye. Inzuki z’ingore zishinzwe gusukura inkongoro ijyamo ubuki. Ibyana by’inzuki bishinzwe kuziba imyobo yacamo utundi tunigwahabiri twakwangiza umuzinga. Hari kandi izishinzwe gukubita amababa zikagarura umwuka mwiza mu muzinga.
Urwiru ni uruyuki rukuriye izindi mu muzinga. Urwo ruyuki rurima (rubangurirwa n’izindi) rugatera amagi avamo inzuki. Iyo bibayeho ko urwo ruyuki rubyaye izindi nziru, ni ngombwa kuzivana mu muzinga zigashyirwa mu wundi, dore ko iyo rugiye rujyana n’izindi nzuki zirukurikiye.
Mu muzinga kandi habamo inzuki zitwa intazi. Izo nizo abantu bakunze guhura nazo bagenda mu nzira. Izo nzuki nizo zijya guhova ubuki mu ndabo z’ibiti binyuranye. Izo nzuki kandi, bitewe n’uko zinjira mu ndabo z’ingabo n’ingore gushakamo ubuki, zisohokamo zuzuyeho insinda (intangangabo ku bimera) ku mababa yazo.
Izo nsinda zizigumaho ku mababa. Iyo zinjiye mu ndabo z’ubwoko bumwe na za zindi za mbere, za nsinda ziri ku mababa zihita zibangurira izo ndabo, bityo imbuto zikaboneka. Aha ni ukuvuga ko izo nzuki z’intazi zikora imirimo ibiri, n’ubwo uwo kubangurira ibiti ziwukora zitabigambiriye.
Inzuki zituruka mu muryango umwe zishobora kumenya impumuro y’izo zibana, ndetse ubu nibwo zikoresha kugira ngo zimenyane hagati yazo.
Buri ruyuki rugira akazi rushinzwe mu muzinga ruba rurimo
Buri ruyuki rugira akazi rushinzwe mu muzinga ruba rurimo, ukajyana n’ubwoko bwarwo muri rusange. Aha bavuga ko nyuma y’iminsi itatu gusa zivutse, inzuki zihita zitangira akazi zivukiye gukora kajyanye n’imiterere yazo.


text:
Musanze: Biyemeje gukumira ibiyobyabwenge
Inama y’umutekano y’akarere ka Musanze yabaye tariki 29/02/2012 yemeje ko ubuyobozi muri ako karere bagiye guhagurukira ikibazo cy’ibiyobyabwenge gikomeje guteza umutekano mucye muri ako karere.
Muri iyo nama, byagaragaye ko mu byaha 71 byabaye muri Musanze mu kwezi kwa gashyantare, 28 byari ibyo gukubita no gukomeretsa bitewe no kunywa ibiyobyabwenge.
Ubuyobozi bw’inzego z’ibanze bwasabwe gukumira icuruzwa ry’ibiyobyabwenge kuko abayobozi b’imidugudu baba bafite amakuru yaho batuye.
Mu rwego rwo gutanga amakuru abayobozi b’imidugudu 216 bashyikirijwe telefoni bagomba gukoresha mu gutanga amakuru birimo no gukora ubutabazi mu gihe cy’amarondo. Hafashwe icyemezo ko umudugudu uzafatirwamo ibiyobyabwenge ubuyobozi butatanze amakuru kandi buyafite buzajya bubibazwa.
Muri iyo nama kandi hagaragajwe ikibazo cyo gutanga ibyangombwa bijya mu mahanga ku bagiye kwicuruza cyangwa bakajyanwa gucuruzwa cyane cyane mu gihugu cya Uganda.
Ikindi cyagarutsweho ni ugukangurira abayobozi b’imidugudu kwirinda kwihutira guca amande abaturage batitabira ibikorwa by’umuganda n’izindi gahunda za Leta. Ibi ngo byaragaragayemo akarengane aho bamwe mu bayobozi barenganya abaturage bahereye ku biba byakozwe.
Umuyobozi w’akarere ka Musanze, Mpembyemungu Winifrida, avuga ko ikibazo cy’inzererezi zikomeje kugaragara mu mujyi wa Musanze nacyo kigomba gukemuka byaba ngombwa bakazijyana Iwawa.


text:
Ubwo yagezaga ku Nteko Ishinga Amategeko Imitwe yombi ibyo u Rwanda rwagezeho mu myaka irindwi ishize mu rwego rw’ingufu (2010-2017), Minisitiri w’Intebe Anastase Murekezi, yasabye abayobozi ko bakwiye gufata iya mbere bagakoresha gaz kugira ngo batange urugero.
Yagize ati “Dusanga byihutirwa ko mu mijyi hose hakoreshwa gaz, ko abayobozi bose mu turere twose aho baba bari hose bakoresha gaz kugira ngo batange urugero ku baturage.”
Yatanze urugero avuga ko abayobozi bo mu Karere ka Ngororero bo bihaye umuhigo wo gukoresha gaz babigeraho “kandi baratubwiye ngo barungutse kuko inkwi bakoreshaga zarabahendaga kurusha gaz, no mu tundi turere niko bigomba kumera.”
Yongeyeho ati “Turashishikariza amahoteli, amaresitora, ibigo by’amashuri, amagereza, abaturarwanda bose batuye mu mijyi no mu midugudu duhereye ku bayobozi, gukoresha gaz kuko irahendutse kandi irengera ibidukikije.”
Avuga ko nta rwitwazo Abanyarwanda bafite kuko Guverinoma y’u Rwanda yoroheje uburyo gaz yahendukira buri wese ndetse ifata n’izindi ngamba zikomeye zirimo kugabanya igiciro cyayo.
Imibare y’ubushakashatsi bw’uko Abanyarwanda babayeho EICV3 2014 (EICV 3) igaragaza ko mu 2010 ingo 86.3% zakoreshaga inkwi mu guteka’ izindi zisigaye zakoreshaga amakara (10.6%) n’ibisigazwa by’ibihingwa (2.3%). Abasigaye (0.8%) bakoreshaga gaz, amashanyarazi na peteroli ikoreshwa mu guteka.
Icyo gihe igiciro ku mpuzandengo y’ikiro kimwe cya gaz cyari ku mafaranga 1600 mu gihe ubu ikiro kimwe kigura amafaranga 1100.
Mu gusobanura uburyo gaz ari yo ihendutse, hatanzwe urugero ko ikigo cy’ishuri gicumbikiye abanyeshuri 1500 gikoresha inkwi zingana n’amasiteri 533 ahwanye n’amafaranga 6,396,000Frw mu gihe cy’ukwezi, mu gihe bakoresha gaz hakenerwa ingana n’ibiro 1200 bihwanye n’amafaranga 1,320,000 Frw mu gihe cy’ukwezi.
Naho ku rugo rufite abantu batanu baramutse bakoresha imifuka y’amakara ine (4) mu kwezi, byabatwara amafaranga 36,000Frw mu gihe bakoresheje Gaz y’ibiro 20 byabatwara amafaranga angana na 22,000Frw mu gihe cy’ ukwezi.
Inganda nazo zirasabwa gukoresha Gaz
Minisitiri Murekezi yasabye ko inganda nazo zafata umurongo wo gukoresha gaz mu byo zikora kuko ngo zikoresha ingano nini y’inkwi, bigatuma hangirika ibidukikije byinshi.
Yagize ati “Twohereje komisiyo mu Buhinde kujya kureba imikoreshereje y’izindi ngufu mu nganda zaho basanga barakoresha gaze, binukiriza banasogongera ku cyayi cyavuyemo ngo bumve ko hahumuramo akotsi ka gaz basanga nta na busa ahubwo basanga hanukamo ak’inkwi aho kuba aka gaz. Dusanga byihutirwa ko inganda zo mu Rwanda zakoresha gaz aho gukoresha inkwi.”
Imibare ya EICV 3 yo mu 2014, igaragaza ko kugeza ubu ingo 83.3% zikoresha inkwi mu guteka zivuye kuri 86.3% zariho mu 2010. Gutekesha gaz mu 2010 byatwaraga toni 724 za gaz, mu 2015-2016 byikubye kane bitwara toni 2808.


text:
Kuri uyu wa 04 Gicurasi 2017, mu murenge wa Kanjongo, Akagari ka Susa Umudugudu wa Gatebe ku ishuri Ribanza rya Gatebe, hatangirijwe ibikorwa by’icyumweru cy’Ingabo “Army Week” ahashyizwe ibuye ry’Ifatizo ahazubakwa ibyumba bitandatu by’Amashuri.
Nk’uko byasobanuwe n’ Umunyamabanga wa Leta muri Ministeri y’Uburezi Ushinzwe Amashuri Abanza n’Ayisumbuye Honorable Isaac MUNYAKAZI wari umushyitsi Mukuru muri uyu muhango, iyi minsi yiswe icyumweru cy’Ingabo uyu mwaka yabaye icyumweru kidasanzwe cy’ingabo kizafata igihe cy’amazi atatu.
Mu gihe mu myaka ishize habaga icyumweru cy’iminsi irindwi gusa mu bikorwa by’icyumweru cy’Ingabo, kuri iyi nshuro ho ibikorwa bya bizamara igihe cy’Amazi atatu mu rwego rwo kurushaho kuzamura imibereho myiza y’Abanyarwanda. Ibi bikorwa bizibanda ku buhinzi, ibikorwa remezo, …
Mu ijambo ry’Intumwa y minisiteri y’Ingabo, Maj Gen Jacques NZIZA yibukije ko mu bufatanye n’Abanyarwanda bose bifuza gukomeza kubungabunga umutekano ushingiye cyane cyane ku Mibereho myiza y’Abaturage yo shingiro ry’umutekano Wuzuye.
Umuyobozi w’Akarere Wungirije Ushinwe Imibereho Myiza y’Abaturage wari uhagarariye Guverineri w’Intara y’Iburengerazuba utabashije kuboneka Madamu Claudette MUKAMANA yashimiye byimazeyo Ingabo z’Igihugu zidahwema kwerekana ubufatanye mu iterambere n’imibereho myiza y’Abanyarwanda anizeza ubufatanye mu kurinda ibigiye kubakwa muri iyi minsi n’indi izayikurikira kugira ng bizagirire umumaro abana b’u Rwanda muri Rusange n’aba Nyamasheke by’Umwihariko.
Abana biga muri iri shuri bishimiye uburyo ubuyobozi bubatekerezaho none bukaba bugiye kubakura mu mashuri atari atunganye bukabashyira mu mashuri meza bavuga ko bizabafasha mu myigire yabo nabo bakaba bafite icyizere cy’ejo hazaza biringiye kuba abantu bakomeye.
Ku ishuri Ribanza rya Gatebe hatangirijwe uyu muhango hazubakwa ibyumba bishya bitatu, hasanwe ibindi bitatubyari bishaje hanubakwe imisarani 24. Muri iyi minsi kandi yahariwe ibikorwa b’Ingabo z’Igihugu, hazubakwa ibiraro hanatunganywe ibishanga bihingwamo imboga.
TUYIZERE Jacques
Public Relations Media and Communication Officer


text:
Yabivuze kuri uyu wa kane tariki ya 03 Gicurasi 2018 ubwo yasuraga ishuri ryisumbuye rya Mubuga riherereye mu Karere ka Karongi muri gahunda ya Minisiteri y’Uburezi yo gusura ibigo by’amashuri harebwa ibibazo bihari kugira ngo bishakirwe ibisubizo hagamijwe kuzamura ireme ry’uburezi.
Munyakazi Isaac yatunguwe no gusanga muri iryo shuri hari ibyasabwe gukorwa ariko bitashyizwe mu ngiro asaba ko ubuyobozi bw’Akarere ka Karongi bwazakora igenzura nyuma ya tariki ya 15 Gicurasi 2018 na none basanga nta cyakozwe bagahana abayobozi baryo.
Ibyo iryo shuri ryari ryasabwe ni ugushyiraho icyumba cyigishirizwamo mu buryo bugezweho ‘Smart Classroom’ aho abanyeshuri bigira kuri mudasobwa (Minisiteri y’Uburezi yarazibahaye); kugura ibikoresho byiza byo mu gikoni no kumeza bakavanamo ibikoze muri pulasitiki.
Munyakazi yagize ati “Meya ubu bukangurambaga turimo niburangira ntagikozwe, muzaze mwongere murebe, abayobozi b’iri shuri mubakureho”.
Umuyobozi w’ishuri ryisumbuye rya Mubuga, Padiri Musabyimana Antoine, yavuze ko ibyo bari basabwe muri Gashyantare batanze kubyubahiriza ahubwo bari kugenda babishyira mu bikorwa ariko bahuye n’imbogamizi yo gutanga isoko ryo kugura ibikoresho.
Ati “Hari ibyo Minisitiri yatubwiye ubwo yaherukaga hano, harimo kunoza Smart Classroom ibyo biri mu nzira bikorwa kandi turizera ko bizarangira vuba.”
“Mu gikoni n’inzu abanyeshuri bariramo icyo yari yatubwiye ni amasahani ya pulasitiki n’amasafuriya, nabyo twarabitangiye kuko twahaye isoko rwiyemezamirimo kandi amasafuriya yo yamaze kuhagera. Amezi ane muvuga ko ari menshi ariko habaye ikibazo cyo gutanga isoko ntabwo tuba twemerewe gufata amafaranga ngo tujye kwihahira”.
Padiri Musabyimana Antoine yavuze ko bumvise inama bagiriwe n’ubuyobozi bwabasuye kandi bagiye kuzikurikiza ku buryo mu gihe gito ibyo basabwa gukemura biba byakemutse.
Abarimu basabwe umusanzu mu guca akavuyo mu kigo
Umunyamabanga wa Leta muri Minisiteri y’Uburezi ushinzwe Amashuri Abanza n’Ayisumbuye, Munyakazi Isaac, yatembereye mu ishuri ryisumbuye rya Mubuga abona bamwe mu banyeshuri batambaye uko bikwiye asaba ko bicika.
Yaganiriye n’abarimu bahigisha abasaba gutanga umusanzu mu gutoza abana ikinyabupfura kuko aribo bahura nabo kenshi.
Yagize ati “Abarimu turifuza ko mufasha ubuyobozi bw’ikigo guca akavuyo kagaragara, niba umwana aje kwiga atambaye uko bikwiye ukamugira inama. Mufatanye n’abayobozi kunoza ibitagenda neza”.
Nyuma yo gusura iryo shuri, Munyakazi Isaac, yabwiye itangazamakuru ko ubukangurambaga barimo buri kujyana no kugenzura ko ibyo bari basabye mubwabanje byakozwe. Yavuze ko aho bazasanga ntacyakozwe hazafatwa ingamba zirimo no gutanga ibihano.
Yagize ati “Aho turi gusanga bitarakozwe turi gufata ibyemezo ko bigomba gukosoka kandi vuba ku buryo muri iyi minsi 10 twiyemeje kumara muri ubu bukangurambaga, abari hirya no hino bagomba kuvayo bagasiga ibyo bibazo bikemutse. Birasaba ko hagira n’ibyemezo bifatwa aho bigaragara ko bishingiye ku buyobozi butari bwiza abo bayobozi rwose bagomba kubibazwa”.
Gahunda ngarukagihembwe ya Minisiteri y’Uburezi y’ubukangurambaga bugamije kuzamura ireme ry’uburezi, icyiciro cyayo cya kabiri cyatangiye ku wa 02 kizasozwa ku wa 15 Gicurasi 2018.
Ifite insanganyamatsiko igira iti “Imyigire myiza n’indangagaciro no guhanga ibishya ni ishingiro ry’uburezi bufite ireme”.


text:
Intang 1
Imana irema ijuru n'isi
1Mu ntangiriro Imana yaremye ijuru n'isi. 2Isi nta shusho yari ifite kandi nta cyari kiyiriho: yari imeze nk'inyanja kandi icuze umwijima. Umwuka w'Imana wari ubundikiye amazi.
3Nuko Imana iravuga iti: “Nihabeho umucyo.” Umucyo ubaho. 4Imana ibona ko umucyo ari mwiza, maze iwutandukanya n'umwijima: 5umucyo iwita amanywa, umwijima iwita ijoro. Burira buracya, uba umunsi wa mbere.
6Imana iravuga iti: “Nihabeho igisenge cyo gutandukanya amazi ngo amwe abe munsi yacyo, andi abe hejuru yacyo.” 7Biba bityo. Imana irema icyo gisenge, gitandukanya amazi yo munsi yacyo n'ayo hejuru yacyo. 8Igisenge Imana icyita ijuru. Burira buracya, uba umunsi wa kabiri.
9Imana iravuga iti: “Amazi ari munsi y'ijuru niyihindire hamwe kugira ngo ubutaka buboneke.” Biba bityo. 10Ahatari amazi Imana ihita ubutaka, ya mazi iyita inyanja. Imana ibona ari byiza.
11Imana iravuga iti: “Ubutaka nibumeze ibyatsi n'ibimera byera imbuto, nihamere n'ibiti bitari bimwe byera imbuto.” Biba bityo. 12Ubutaka bumeza ibyatsi n'ibimera bitari bimwe byera imbuto, n'ibiti bitari bimwe byera imbuto. Imana ibona ari byiza. 13Burira buracya, uba umunsi wa gatatu.
14Imana iravuga iti: “Nihabeho ibinyarumuri ku gisenge cy'ijuru kugira ngo bitandukanye amanywa n'ijoro, bibe ibimenyetso biranga iminsi n'ibihe n'imyaka, 15byakire ku gisenge cy'ijuru kugira ngo bimurikire isi.” Biba bityo. 16Imana irema ibinyarumuri bibiri binini: izuba ryo kugenga amanywa n'ukwezi ko kugenga ijoro, irema n'inyenyeri. 17Imana ibishyira ku gisenge cy'ijuru kugira ngo bimurikire isi, 18bigenge amanywa n'ijoro kandi bitandukanye umucyo n'umwijima. Imana ibona ari byiza. 19Burira buracya, uba umunsi wa kane.
20Imana iravuga iti: “Udusimba two mu mazi nituyajagatemo, inyoni n'ibisiga biguruke mu kirere.” 21Imana irema ibikōko binini byo mu nyanja n'ibinyabuzima by'amoko yose byinyagambura bikajagata mu mazi, irema n'inyoni n'ibisiga by'amoko yose. Imana ibona ari byiza. 22Byose ibiha umugisha, itegeka ibyo mu mazi iti: “Nimwororoke mugwire mwuzure mu nyanja.” Itegeka n'ibiguruka iti: “Nimugwire ku isi.” 23Burira buracya, uba umunsi wa gatanu.
24Imana iravuga iti: “Inyamaswa z'amoko yose nizibe ku butaka: amatungo n'ibikurura inda hasi n'izindi nyamaswa zose nk'uko amoko yazo ari.” Biba bityo. 25Imana irema inyamaswa z'amoko yose n'amatungo n'ibikurura inda hasi byose. Imana ibona ari byiza.
26Imana iravuga iti: “Tureme abantu basa natwe, bameze nkatwe maze bategeke isi yose: amafi n'inyoni n'ibisiga, n'amatungo n'ibikurura inda hasi.”
27Imana yaremye umuntu usa na yo,
yamuremye asa n'Imana,
umugabo n'umugore ni ko yabaremye.
28Imana ibaha umugisha, irababwira iti: “Nimubyare mugwire, mwuzure isi yose muyitegeke. Mugenge amafi n'inyoni n'ibisiga, n'ibikurura inda hasi! 29Dore mbahaye ibimera byose byera imbuto n'ibiti byose byera imbuto, bizabatunga. 30Inyamaswa zose n'inyoni n'ibisiga n'ibikurura inda hasi byose, mbese ibihumeka byose, mbihaye ibimera byo kubitunga!” Biba bityo.
31Imana ireba ibyo yari imaze kurema ibona ari byiza cyane. Burira buracya, uba umunsi wa gatandatu.


text:
Abashakashatsi bavumbuye umuti uzajya uzura abantu bapfuye ariko urahenze cyane— March 6, 2018
Abari bafite impungenge n’abatinyaga urupfu habonetse uburyo umuntu wapfuye azajya azurwa agakomeza kubaho agakomeza ubuzima n’ubwo bihenze ariko uko biri hari abazabishobora ndetse ni uko imyaka ishira bizagera aho bihenduka nkuko abashakashatsi babivuga .
Dennis Kowalski w’imyaka 49 ni Perezida w’ikigo kizajya kigarura ubuzima bw’abantu bapfuye kitwa Cryonics Institute kiba muri America avuga ko ikoranabuhanga aho rigeze rishimishije ndetse agashimira n’abashakashatsi kuba bageze ku rwego rwo kugarura ubuzima bw’umuntu wari wapfuye.
Dennis avuga ko hari uburyo bukoreshwa bwitwa stem cells aho bafata umurambo w’umuntu akimara gupfa atararenza iminota 2 bakawushyira mubukonje bwinshi cyane ndetse bakawutera urushinge rwo gutuma ubwonko butangirika.
Ubu buryo abantu bafite hejuri y’imyaka 30 ntibishime cyane kuko Dennis avuga ko bizagerwaho neza nyuma y’imyaka 50.
uko bagushyira mu bukonje wapfuye kugirango ubwonko bwawe ntibuhinduke n’amaraso ntahinduke
Imiti ikoreshwa
Kowalski asobanura uburyo kuzura umuntu wapfuye bikorwa
Bamwe batangiye kuvuga ko ikoranabuhanga ryatinze kuza kuko iyo riza cyera ubu abantu baba batagipfa dore ko uzajya apfa yari ashaje azajya agarurwa ubuzima bwe kandi agaruke yahindutse ari muto mu myaka.
Ese ko hari abandi bibaza ko impfu zigiye kuvaho kubera ikoranabuhanga abantu bazabona aho bakwirwa n’ubwo ubu buryo buhenze cyane?.
Kugirango umurambo ukorerwe ibisabwa byose kugirango uwo muntu azurwe n’ikoranabuhanga yongere abe umuntu bikorerwa amadorari $28,000 ahandi bikorerwa £161,000 ($200,000) na £29,200 ($37,600).
aya ushyize mu manyarwanda agera muri Miliyoni eshatu no kugeza kuri Miliyoni ijana , mu bantu baciriritse ni bacye bayabona.Umurambo ushyirwa mu bukonje bungana na -196°C (-321°F).
Iyo umurambo umaze kugera kuri ubwo bukonje hari umuti bawutera mu rushinge maze bakawukura muri bwa bukonje bakawushyira mu bushyuhe ubwonko bugatangira kugaruka buhiro buhoro kumara igihe kingana n’iminota mirongo itati cyangwa isaha imwe umuntu agatangira kongera kuvuga bakamukuramo muri bwa bushyuhe agatangira kugenda bisanzwe ariko atagisa nkuko yasaga mbere.
Kugeza ubu nkuko Ikinyamakuru The dailymail cyo mu Bwongereza kivuga ko ubu buryo burimo kugeragezwa mu bihugu 3 aribyo America ,Russia na Portugal.
Umugabo witwa Kowalski aherutse kwishyura amadorari 100.000 kugirango umuryango we uzajya apfa azakorerwe iyi gahunda yo kuzura abantu akaba yarishyuriye abana be batatu Jacob w’imyaka 19, Danny, 17, na James, 16 n’umugore we Maria.
Kowalski yabwiye ikindi kinyamakuru The star ko iyi gahunda yayumvise cyera akiri muto aziko ko azajya kugera mu myaka afite ubu yaratangiye ariko ikiza avuga ni uko aho bigeze bishoboka.
Kowalski yagize ati “Ibi nabyumvise nkiri muto cyane ariko ubu aho bigeze biragaragara ko bishoboka niyo mpamvu nishyuriye umuryango wanjye n’ubwo abana banjye bakiri bato ariko ntawamenya urupfu ntiruteguza.Ubu byibuze dufite amahirwe yo kongera gukomeza ubuzima indi myaka yose kuko ubu ikigaragara ni uko urupfu rugiye kuvaho kuva Imana yaraduhaye ubwenge”.
Byashyizwe mu Kinyarwanda na Muhungu John
1 Comment
-
Hahhhhh muzapfa se ntimuzapfa ,gusa ubushakashatsi buri kugenda butera intanbwe ariko iki cyo ndahamya ko kidashoboka ,kuzura uwapfuye?ngaho nibapfe bihereho bizura turebe,


text:
Minisitiri w’Umutungo Kamere, Stanislas Kamanzi avuga ko nubwo Leta y’u Rwanda yafashe gahunda yo kubarura no kwandika amasambu kuri ba nyirayo igamije no gukemura amakimbirane aturuka ku butaka, bitabuza ko imanza z’amasambu zishobora gukomeza ariko na zo zigomba kurangira buri wese akabona ubutaka bwe.
Kamanzi ati” Kuba imanza zabaho birashoboka kuko abantu muri kamere yabo bahora mu makimbirane.”
Kamanzi akomeza avuga ko ari uburenganzira bwa buri muntu guharanira ko niba habaye amakosa atuma avutswa ibye yabisubizwa, ati “Itegeko riteganya uko bikorwa, hagomba kuba hari ibimenyetso simusiga ko ibyo aharanira ari ukuri, bityo uzaba yarahawe ubutaka ku buriganya yabwamburwa bugasubizwa nyira bwo ubifitiye ibimenyetso.”
Kamanzi yongeraho ko n’aho bizagaragara ko Leta yaba yariyanditseho imitungo itari iyayo ndetse ikaba yarashyizweho n’ibikorwa rememezo nubwo bitasenywa, ba nyira bwo babifitiye ibimeyetso bazahabwa ingurane ikwiye, uko amategeko abiteganya ahatarajya ibikorwa remezo bahasubizwe.
Kur’ubu itegeko rigenga imikoreshereze y’ubutaka riri gukorerwa ubugororangingomuri Komisiyo ibishinzwe mu Nteko Ishingamategeko.
Kamanzi avuga ko itegeko ngenga ry’ubutaka ryahozeho ari ryo rigikurikizwa, Abanyarwanda bakaba bagomba kubahiriza ibikubiyemo.


text:
Inkuru: YA NKOKO!
Hariho umukozi wo mu rugo wakundaga umurimo we cyane wo gutunganya ubusitani,
akagira sebuja wabaga mu nzu ya etaje anakorera mu cyumba cyo hejuru aho yari afite ibiro bye,
bari batunze Inkoko sebuja yakundaga cyane yitwaga mutesi, kandi akanakunda uwo mukozi we cyane.
Umunsi umwe mu gihe umukozi wo mu busitani yari ari kubutunganya
abona ya nkoko iraje ikandagiye mu busitani bwe initumamo
agirango ayirukane, yenda itopito ararasa ashaka kuyikanga
ariko ku bw’amahirwe macye ibuye riragenda no mw’ijosi ry’inkoko ngo “PO!”, ihita ipfa uwo mwanya
nuko ubwoba buramutaha ashaka uko abigenza aribwira ati databuja nabimenya aranyirukana
henga ndebe uko mbigenza, abonye ko ntawabibonye acukura umwobo muri bwa busitani ataba ya nkoko yapfuye aratwikira arongera ateramo pasuparume maze aricecekera.
arangije akazi ajya mu nzu aritunganya ngo ajye ku meza
nuko asanga umukozi wo mu rugo yabitunganije ariyarurira
maze wa mukozi wo mu rugo amutegeka ko narangiza yoze ibyombo byose
ariko umukozi wo mu busitani aranga ati “ako si akazi kanjye”.
Umukozi wo mu rugo ahita amubwira ati “YA NKOKO!” asa nkumucyurira
ko natabyoza amurega, nuko umukozi wo mu busitani aramwinginga ngo atabivuga aremera arabyoza
bukeye avuye mu busitani asanga wa mukozi noneho ntiyatetse
yigaramiye mu ntebe ahinduranya amashene ya televiziyo buri kanya,undi amubaza impamvu atatetse
aramubwira ngo abe ariwe ujya guteka kandi narangiza aze akorope n’inzu yose.
undi ashatse kubyanga, yongera amwibutsa “YA NKOKO”, maze aremera n’ipfunwe arabikora
bikomeza gutyo ukwezi kurahita ukundi kuraza akora imiromo ibiri avunika
yakoraga ako mu busitani akongeraho n’ako mu rugo kugira ngo akunde ashimishe umukozi wo mu rugo atazamurega. n’uko aragenda arananuka, asa nabi atangira kwiheba.
Umunsi umwe yigira inama yo kujya kubitekerereza sebuja uko byagenze maze akamusezerera amahoro akazashaka n’uko yakwishyura inkoko ye yishe nubwo atari kubona isa nk’iyo sebuja yakundaga
nuko azamuka mu cyumba cyo hejuru arakomanga, maze sebuja aza gukingura
akubise amaso umukozi we aramuyoberwa kuko yari yarahindutse kubera imirimo myinshi
aramufata amwinjiza mu biro amubaza icyo yabaye kandi ntacyo yamuburanye, ibiryo bihari naho kuruhuka
ndetse yarakoraga gake gashoboka maze amusaba ko yamusobanurira uko byagenze
wa mukozi wo mu busitani arapfukama ararira aramwinginga ngo amubababarire yamwiciye inkoko
ko azayimwishyura buhoro buhoro amukubiye kenshi ashaka.
sebuja aramubaza ati “nonese nicyo cyakunanuye? ”
umukozi amutekerereza uburyo atari agihumeka kubera umukozi wo mu rugo
maze abona mu maso ha sebuja harahindutse,
aramubwira ati “burya igihe warasaga n’itopito ya nkoko nari mw’idirishya nkureba
mbona ko wabikoze utabishaka mpita nkubabarira uwo mwanya
none ndagirango usubire mu kazi, ndetse n’umushahara wawe nawukubye kabiri
umukozi ararira maze sebuja aramuhobera amusaba ko yakomeza imirimo ye nk’ibisanzwe.
Nuko aramanuka ajya gukora mu busitani bwe nk’ibisanzwe,
wa mukozi wo mu rugo amubonye aratangira “ko usize udateguye ameza, utogeje amasahani, udakoropye inzu???”
nuko abona aramwihoreye, arongera ati “YA NKOKO” abona umukozi arikomereje, arongera ati “kandi YA NKOKO nyamaze!”, maze abona ntakoma, ahita yibwira ibyabaye kuko yari azi ko sebuja amukunda.
Uko ni ko na Kristo yatubabariye, akanaduha imbabazi z’ubuntu, ariko iyo tutabimenye twakira ibitekerezo bya satani bikaturuhisha ibyaha twakoze byose buri kanaya, tukabaho duhangayitse mu mibereho yacu.
Luka 12:32 Mwa mukumbi muto mwe, ntimutinye kuko So yishimira kubaha ubwami.
Author: Martial Mercy


text:
Iyi ntore rwose twatorejwe hamwe mu munshozamihigo za Nyarugenge!sinigeze nshidikanya ko azaterimbere!Inshozamihigo oheeee!!
Turagukunda cyane najye irya ndirimbo ya tora kagame ndayikunda cyane turagushyigikiye kandi dushaka kujya tukumva keshi cyane gashoboka
wamusore we ndagukunze cyane,, ntabwo jyewe nari nkuzi kuko numvaga indirimbo zawe kazikunda ariko ntazi nyirazo. kora ibitaramo mbyinshi ubundi abantu tukumenye, reba na page yawe ntabantu bayisura kabisa, ndababaye pe!! ni wowe uririmba za ndirimbo zose nkunda??? ubwo uzi tora kagame sha??
album zawe ndazigura
Komeza utere imbere TUYISENGE we! ni Max KAYUMBA wa KIREHE nakubera umugabo w'intaango yawe kuko twarareranwe,waba wibuka turushanwa? Horana Ijabo natwe ntituracogora turaje nubwo inzira yuzuye inzitane! Bishobotse wampa adress za we.Peace!!!!!! Mine is that Email: [email protected]


text:
Abenshi iyo bagiye gusuka usanga badasobanukiwe n’amazina y’ibyo baba bashaka kwisukisha.
Uyu munsi turababwira pencil itagiye inyuma nka chignon nk’uko abenshi babimenyereye ahubwo noneho izengurutse agahanga.
Impamvu ubu bwoko bwo gusuka babwita pencil ni uko usanga urunweri aho rutangiriye rusongoye cyagwa ruconze cyane nka kereyo uko iba imeze ni aho bituruka rero kuko bagereranya uburyo kereyo iba isongoye cyane aho bandikisha noneho ikagenda ibyibuha uko igenda izamuka niko no ku runweri biba bimeze.
Urunweri rutangira ari gato nk’agashinge rukagenda rubyibuha ugana inyuma.
Ikiza cya pencil izengurutse mu gahanga ntisaza vuba nk’uko ibindi bisuko bikunze kumera.
Umwihariko w’iyi pencil izengurutse mu gahanga ibera abantu bose ariko cyane cyane abafite agahanga kagaragara cyane. usanga pencil izengurutse yatumye baberwa kurushaho ndetse no gusa neza.
Pencil izengurutse
Abenshi iyo bagiye gusuka usanga badasobanukiwe n’amazina y’ibyo baba bashaka kwisukisha.
Labels: umusatsi


text:
Gatera afatanya na Nsabimana Norbert akazi ko kugira inama no gufasha abafite ibibazo (coaching) kugira ngo babashe kurenga amateka babayemo bubake ahazaza ndetse no kwigisha imyitwarire ijyanye n’inyungu zo kongera umusaruro mu guhanga imishinga. Bombi bacitse ku icumu rya Jenoside yakorewe Abatutsi.
Mu kiganiro na IGIHE, Gatera yavuze kubera ibyo yanyuzemo muri Jenoside yakorewe Abatutsi yumvaga nta wundi muntu wo kwizera mu Isi ndetse ngo ntiyabaga ashaka kwinjira mu bijyanye no kwibuka.
Ati “Kuva tariki 7 Mata 1994 kugeza muri Gicurasi imiryango yacu mu Bugesera yasaga n’iyashize. Abantu bawe, inshuti zawe, abavandimwe, ababyeyi kugira ngo ubabure mu minsi mike, ni nk’ijuru riba rikuguyeho.Nahise mvuga nti ‘mbaye impfubyi, ngiye kuba iyizimiza ikicyura, nta wundi ndeba muri iyi Si’. Kwibuka kwakozwe kuva mu 1995 kugeza 2000 ntabwo nigeze mbyinjiramo kuko sinashakaga kubyumva.”
Nyuma yo guhumurizwa no kugirwa inama, Gatera yavuze ko yaje kwiyakira.
Ati “Kuva mu 2008, sinshobora kwibuka ababyeyi banjye mbabaye. Urugero Data yakundaga kunywa urwagwa rwiza, ubu navuga ko ntarubonye haba hari Divayi, rwose nkafata icupa rya Divayi cyangwa rya Champagne nkamwibuka, nkamubwira nti ‘Data narasigaye, ndi umugabo narabyaye mfite abana, aho uri umenye ko ndiho kandi nezerewe.”
Yakomeje agira ati “Nta Mwana wanjye ugomba kumbona mpora ndira, ntabwo abanjye aricyo bansaba muri aya matariki yo kwibuka Jenoside yakorewe Abatutsi, kuva nabimenya nta gahinda nshaka mu minsi nsigaje yo kubaho.”
Nsabimana Norbert umaze imyaka irenga 20 aba mu Bubiligi yavuze ko abarokotse Jenoside yakorewe Abatutsi bakwiye gufatanya cyane cyane mu bihe nk’ibi byo kwibuka.
Yagize ati “igihe kirageze ngo dufatanye nk’abarokotse, duterana inkunga buri wese mu buryo ashoboye mu bihe nk’ibi turimo byo kwibuka abacu bazize akarengane. Niyo mpamvu mu kazi kacu twiyemeje kutabyihererana kuko amateka twaciyemo aduha ubunararibonye bwo kuba twafasha n’abandi baza batugana ari nako twivura ibikomere biturimo byinshi bitagaragara inyuma n’amaso.”
Nsabimana avuga ko bidakwiye ko abazabakomokaho babaho ubuzima bw’umubabaro nk’ubw’ababyeyi babo.
Ati “Ibyiza ni ukubihera mu miryango yacu. Ikizanshimisha ni uko abana banjye n’abawe bazabaho neza, tukabategurira inzira kuko ntitwababyariye kubaho nabi, tukabaganiriza ntitubahishe amateka ariko mu rwego rwo kubafasha kuzabaho neza bakazizihirwa mu buzima.’’
Gatera avuga ko kurokoka ari amahirwe adasanzwe akwiye kubyazwa umusaruro.
Yagize ati “Njye nsanga kurokoka ari amahirwe adasanzwe, ubuzima bwanjye ntibusanzwe, abarokotse ntidusanzwe. Ni aho rero njye na Norbet Nsabimana dusanga kubaho ari wo muti wa byose kandi tukabaho neza n’abazadukomokaho bose.”
Bombi bavuga ko ingaruka bahuye nazo no kwigunga kubera amateka aribyo byabateye imbaraga zo gufasha abandi gukira ibikomere.


text:
Mu karere ka Gisagara niho ejo hatangirijwe icyumweru cyahariwe ‘Gira Inka’ aho abazihawe bashishikarizwa kuzitaho ngo zitange umusaruro no kwitura boroza abandi batarazihabwa. Muri aka karere kugeza ubu hatanzwe inka zigera ku 12 900 ku batishoboye.
Mu murenge wa Mamba niho iki cyumweru cyatangirijwe mu Ntara y’Amajyepfo, aborojwe inka bavuga ko hari icyo zibamariye kuko inka ari ubukungu ku wayoroye neza.
Marie Ahishakiye worojwe muri iyi gahunda ati “na cyera kose uwaguhaga inka yabaga aguhaye byose, ntiwakena ufite inka. Izo twahawe ziri kudufasha gutandukana n’ubukene.”
Dr Christine Kanyandekwe umukozi ushinzwe ishami ry’ubworozi muri RAB avuga ko bari kwegera abahawe inka ngo babafashe kurushaho kuzitaho.
Dr Kanyandekwe ati “hari impango zubatswe muri buri mudugudu muri aka karere, twaberetse uburyo zikoreshwa haba mu gutera intanga, haba mu koza inka, aha niho twasabye aborozi bose ko bajya bazana amatungo yabo mu rwego rwo kubegereza ibikorwa byo kubafasha mu kwita ku matungo yabo ngo arusheho kubaha umusaruro.”
Rutaburingoga Jerome, umuyobozi w’akarere ka Gisagara avuga bafashe ingamba zo gukomeza gukora ubukangurambaga, mu baturage babashishikariza kwita ku nka zabo kuko inka ari ubukire.
Muri iki cyumweru cyahariwe ‘gira inka’, hateganijwe kwitura inka 90 zizahabwa abatari bazihabwa.
Christine NDACYAYISENGA
UMUSEKE.RW/Gisagara


text:
Pst. Deo Muvunyi wo mu ‘Itorero Potter’ s Hand’ yongeye gushimangira ku nyigisho zo gusenya ibihome mu buzima bw’ abizeye ubwo yavugaga ko kugirango umukristu akubite hasi ibinyoma agomba kumenya uburyo byubatse.
Ati “Umuvumo ni igihome tugomba kwibaza impamvu twemera ko byubakwa mu buzima bwacu kugirango tunamenye inzira byacamo mu kubisenya”.
Pst. Muvunyi yifashishije amagambo y’ ubwenge yanditswe muri Yosuwa 9:1…,yerekana uburyo Satani atajya yifuza ko abana b’ Imana bagera iyo bajya ndetse akaba atanishimira agakiza kabo.
Yagize ati “Satani azi amategeko kandi afite amayeri menshi niyo mpamvu mu kuyobya abana b’ Imana (abakijijwe) yifuza kugirana nabo igihango(alliance) nk’ uko bayagirana n’ Imana biciye mu kwizere Yesu Kristu nk’ umukiza”.
Aha, Pst. Muvunyi yigishije yerekana uburyo Abagibewoni baje gutakambira Yoshuwa bamusaba kugirana nawe igihango bitewe ni uko bari bazi neza ubutwari yakoze.
[xyz-ihs snippet=”google-pub”]
Aba Bagibewoni bahimbye ubwenge muntu butari buvuye mu ijuru(ikinyoma) bumvisha Yoshuwa uburyo bavuye kure, bikoreye uducuma, udusaho dushaje banambaye inkweto zashize n’ imyenda y’ ubushwambagara ndetse banafite imitima yaguye uruhumbu.
Ati “Aba bantu nta kindi bashakaga usibye kwerekana ko bagowe kandi ko bavuye kure cyane, ibi ibyose n’ ibinyoma bya Satani kuko mwibuke ko kera abantu banywanga amaraso nk’ ikimenyetso cy’ igihango na Satani nawe aba yifuza icyamuha uburengenzira ku buzima bw’ umukristu”.
Pst, Muvunyi akomeza avuga ko iyo umukristu atitonze ashobora gusang isi yaramwivanzemo agendeye ku cyemezo cya Yoshuwa wemeye kugirana igihango n’ abanyamahanga atabajije Imana ahubwo yarebesheje amaso ye bituma we n’ abandi bakuru bashyira umukono ku masezerano.
Ati “Wowe murukore ntukagirana n’ umuntu wese amasezerano kandi ntukemezwe n’ ibiryo umwanzi akuzaniye cyangwa cheque y’ amafaranga(ruswa)”.
2 Samweli 21:1…, Ingaruka z’ amasezerano
Kuri iyi ngingo, Pst.Deo Muvunyi yatanze urugero rw’ uburyo nyuma y’ imyaka 400, Sauli yaje kwica Abagibewoni binyuranye n’ amasezerano bari baragiranye na Yoshuwa bituma ku ngoma ya Dawidi Isirayeli yamaze imyaka 3 mu nzara ya kataraboneka.
Icyo gihe Dawidi yafashe inzira ajya kuvugana n’ Imana, imusubiza ko Isirayeli irikuzira ibyo umwami Sawuli yakoze.
Pst. Muvunyi yahise atanga ingero z’ abantu baba ibicibwa muri sosiyete bitewe na karande ziwabo kandi mu by’ ubukuri barenganya.
Ugasanga umwana avutse agasanga bivugwa ko iwabo barogaga, baraguzaga, barabeshyaga, bateraga umwaku cyangwa se bakoraga imirimo y’ imirimo isaba imbaraga nyinshi nko kwasa inkwi nawe akagendera kuri ayo masezerano.
[xyz-ihs snippet=”google-pub”]
Yahise abisanisha n’ uburyo Sawuli yishe amasezerano Yoshuwa yari yagiranye n’ Abagibewoni n’ ubwo bari bamubeshye ntiyabishe ahubwo yabagize abacakara kuko bari bashinzwe kuvoma no kwasa inkwi.
Kugirango Dawidi arengere Isirayeli Imana yamutegetse kumena amaraso y’ abuzukuru ba Sauli ariko akizamo umwe yibutse amasezerano.
Kanda hano ujye ubona amakuru yihuse kandi kugihe kuri Facebook no kuri twitter
Gaston Rwaka/Bwiza.com
Ugomba kumenya inkomoko y’ ibihome n’ ingaruka zabyo ndetse n’ uburyo wabisenya- Pst. Deo Muvunyi
Pst. Deo Muvunyi wo mu ‘Itorero Potter’ s Hand’ yongeye gushimangira ku nyigisho zo gusenya ibihome mu buzima bw’ abizeye ubwo yavugaga ko kugirango umukristu akubite hasi ibinyoma agomba kumenya uburyo byubatse.


text:
Rwanda | Nyamasheke: Umutekano wifashe neza mu murenge wa Shangi- Kamali.
Mu nama y’umutekano yaguye yahuje abaturage b’umurenge wa Shangi n’ubuyobozi bw’akarere yabaye kuri uyu wa 06/08/2012, umunyamabanga nshingwabikorwa w’umurenge wa Shangi, Kamali Aimé Fabien, yatangaje ko umutekano ari mwiza muri uyu murenge, abaturage bakaba bashishikajriwe no gushaka icyabateza imbere kikanateza imbere igihugu muri rusange.
Kamali yagize ati: “muri rusange, umutekano wifashe neza mu murenge wa Shangi, abaturage bahugiye mu gushaka icyabateza imbere n’igihugu cyaboâ€.
N’ubwo ariko umutekano umeze neza muri uyu murenge ngo ahari abantu ntihabura urunturuntu kuko muri uyu murenge hagaragayemo ibikorwa bihungabanya umutekano nko kurwana mu ngo, n’imfu ziturutse ku mpanuka zagiye zitwara ubuzima bw’abantu.
Aha twavuga nk’umugore witwa Mukandinda Perpetue, w’imyaka 52 wo mu murenge wa Shangi wituye hasi imbere y’inzu ye maze agahita yitaba Imana mu gitondo cyo ku  itariki ya 03/08/2012 hagati ya saa kumi n’imwe n’igice na saa kumi n’ebyiri, ndetse n’umugabo witwa Uwizeyimana Zakayo wo muri uyu murenge wagiriwe n’ikirombe ubwo yarimo acukura amabuye yo kubaka mu mudugudu wa Karambi akagari ka Mpumbu mu murenge wa Bushekeri agahita apfa.
Umunyamabanga nshingwabikorwa w’umurenge wa Shangi yavuze ko n’ubwo ibi byagaragaye ariko guhungabana kw’umutekano ko kwaragabanutse.
Muri iyi nama, abaturage basabwe kurushaho kugira uruhare bafatanya na polisi n’abasirikari mu gucunga umutekano wabo n’uwa bagenzi babo muri rusange.
Umuyobozi w’akarere wungirije ushinzwe imari, ubukungu n’iterambere, Bahizi Charles, yasabye abaturage guharanira kurandura burundu utubazo tukigaragara duhungabanya umutekano burundu kugira ngo babeho mu mudendezo.
Abaturage baganirijwe ku mpamvu y’umutekano muke ugaragara muri repubulika iharanira demokarasi ya Kongo, banasobanurirwa ko nta ruhare na ruto u Rwanda rufitemo.
Banasabwe kandi guhagurukira kwitabira gahunda za leta muri rusange.


text:
Ikiraro cya Rwabusoro cyambuka umugezi w’Akanyaru gihuza Akarere ka Nyanza mu ntara y’Amajyepfo n’aka Bugesera mu ntara y’Iburasirazuba cyatangiye kubakwa, nyuma y’uko giciwe n’ikamyo.
Ikiraro cya Rwabusoro cyari cyaracitse tariki ya 15 Ukwakira 2014 nyuma yo gucibwaho n’ikamyo iremereye. Leta yiyemeje ko izavugurura iki kiraro hakubakwa ikiraro gikomeye kigendanye n’umuhanda wa kaburimbo uzubakwa uturutse i Kibungo mu karere ka Ngoma, ushamikiye ku muhanda munini Kayonza-Rusumo, ukazahurira ku Kabusoro n’umuhanda munini Kigali-Akanyaru.
Nk’uko tubikesha umuseke.com, abaturage bo mu murenge wa Busoro mu karere ka Nyanza baravuga ko ikorwa rya kiriya kiraro bigiye kongera ubuhahirane hagati yabo n’abo hakurya mu murenge wa Nyarugenge mu karere ka Bugesera. Uturere twombi kandi ngo tukongera guhahirana muri rusange.
Abaturage batuye hafi yacyo babwiye Umuseke ko iki kiraro kikimara gusenyuka byazambije ubuhahirane bagahomba byinshi, ubu bishimiye ko hari kubakwa ikiraro gikomeye mu buryo burambye kandi biteze impinduka nicyuzura.
Habimana Daniel avuga ko ubuhahirane bwari busigaye bukorwa n’amagare gusa kuko hari agahanda gato katanyurwaho n’imodoka.
Habimana ati “Narahahombeye cyane kuko ndangura ibitunguru, ikiraro nicyuzura nzajya mpakiza imodoka nyivane Nyanza na Ruhango mbijyane kubigurisha za Ruhuha na za Kamabuye cyangwa na Nyamata mu Bugesera.”
Umuyobozi w’Akarere ka Nyanza, Ntazinda Erasme atangaza ko bitarenze mu kwezi kwa Kamena uyu mwaka imirimo yo kubaka ikiraro cya Rwabusoro izaba irangiye.
Agira ati “Ubuhahirane bwari bwarahagaze bikadindiza iterambere ariko twizeye impinduka ikiraro nicyuzura.”
Iki kiraro kicyuzuzura gitwaye amafaranga y’u Rwanda angina na Miriyari ebyiri na miriyoni 530, hakurikireho imirimo yo kubaka umuhanda wa Kaburimbo uhuza Nyanza, Bugesera na Ngoma uzajyana no kubaka ikiraro cya Gashora cyambukiranya uruzi rw’Akagera gihuza Akarere ka Bugesera n’aka Ngoma. uyu muhanda uri muri gahunda ya Guverinoma 2010-2017.
Panorama


text:
Bavandimwe si ngombwa ko mbabwira amazina yanjye bwite ariko niyemeje kubabwira irindi ku mutima wenda wasanga hari abo duhuje ibibazo cyangwa ababasha kungira inama.
Ku myaka yanjye 25 mfite akazi muri imwe mu masosiyete ya hano mu Rwanda aho nkora ibijyanye n’ikoranabuhanga nkesha impamyabushozi yanjye y’icyiciro cya kaminuza.
Sindabura akazi kuva narangiza kwiga ndetse nanakabonye aho natangiye nimenyereza(stage)kuko babonaga ndi umuhanga mubyo nkora n’impamyabushobozi yanjye irabyemeza kuko mfite amanota meza.
N’ubwo uburanga buterwa n’ureba umuntu,jye niyumvamo ko ndi mwiza kandi simbuze n’amafaranga yo kwiyitaho kuko mpembwa buri kwezi kandi nta bibazo umuryango wanjye ufite byantwara amafaranga kuko nawo wishoboye.
Gusa mfite inenge imwe rwose: ngira irari ridasanzwe ry’imibonano mpuzabitsina .
Kera nkiri umwana sinakundaga kuzerera no gukururana n’abandi bantu bo hanze kuko ababyeyi batubuzaga kuva mu rugo keretse tugiye kwiga cyangwa tujyanye nabo gutembera no gusura inshuti.
Bwa mbere umugabo wanterese nigaga muri Kaminuza yansabye kumusura anyumvisha ko dukora imibonano mpuzabitsina anansobanurira uko bigenda ariko kuko nta bumenyi na buke nari mbifiteho naramwemereye ntazi uko biri bugende.
Yankuyemo imyenda akora ibyo akora numva ntazi ibyo arimo ariko nkumva ndababara cyane,duhera ubwo tubikora ngera ubwo menyera numva ntangiye kumva ibyishimo ihinduka akamenyero ku buryo twari dusigaye tubikora nka gatatu mu cyumweru.
Icyakora nagerageje kumwereka ko ntari indaya ndetse ntanakeneye amafaranga cyangwa izindi mpano kugeza ubwo nawe aboneye ko ikinzana ari imibonanompuzabitsina.
Ntibyatinze ku kazi ke baza kumwimurira mu ntara za Nyamasheke jye nsigara mu mujyi wa Kigali kuva ubwo sinongera kugira undi umusimbura mba mbuze gutyo uburenganzira ku byishimo nabonaga inshuro eshatu mu cyumweru.
Ubu ndahangayitse bikomeye kuko kuva yagenda nagerageje kwigira mwiza kurushaho ndetse no kwibambaza ku basore dukorana n’abo duhurira mu birori ariko wagirango yansigiye inyatsi.
Nta bagabo bakunze kuntereta n’ubwo ntako ntagira no babikore yemwe n’uwo ducuditse gato iyo mwemereye urukundo wagirango mba mubujije kunsaba ko dukora imibonano mpuzabitsina.
Reba nawe mu bihe bishize namenyaye n’umusore mwiza ambwira ko ankunda nanjye ndamwemerera ndetse ansaba no kumusura ndagenda mpageze anyakira neza ngirango bigiye gukunda ,nyamara nawe twamaze gusomana ahita yihutira kumbaza aho nifuza ko yansohokana duhita tujyana muri Hoteli kurya no kunywa.
Narabihiwe cyane ndetse nashatse no kumubwira ko ibijya mu gifu atari byo mukeneyeho ariko ngira ubwoba ko yanyuzamo ijisho mpitamo inzira yanjye isanzwe yo kwikinisha uko nshatse gukora imibonano mpuzabitsina.
Ndahangayitse kuko imbere y’abagabo wagira ngo ndi uwo kurebwa no gushimisha amaso gusa nyamara kuntereta bakabigendera kure.
Ubaye ufite icyo wamfasha mu buryo bw’inama wanyandikira kuri e mail: umuvalentine2018@gmail.com kuko gutanga numero ya telephone yanjye ntabikunda ku mpamvu z’amabanga yanjye bwite.
mpamagara kuri 0786706127
ihangane uzampagare kiri 0788070749
ihangane uhamagare iyi n 0785590280
Inama nakujyira nugusenga Imana ikazaguha uwawe muzahorana iminsi yose niyoyakwimuka ukamusanga
nukuri icyo nikibazo gusa harumuntu wakugira inama
kuri 0781968040
ohhh sha urababaye kbsa gusa igihe nikigera uzabona ukwishimiye kdi nawe wishimiye agukorere ibyo wifuza arko bitavuze ko wakibagirwa uwabigukoreye kuko naho yagiye atari kure cyane kdi usenge Imana igufashe
Imana Igufashe kuko usibye Imana yonyine yagutabara Ikakubatura muri ubwo bubata ntabwo byoroshye.gusa Imana Ishobora byose Ibasha kubikuraho burundu ubusambanyi bugashira no kwikinisha byose.ukeneye kwakira Umwami Yesu akagufasha rwose,ukp watinyutse gushyira kukarubanda akari kumutima wawe ,Inama naguha ni ugukizwa ukabivamo,hamwe n’imbaraga z’Imana bizakunda.
Imana Igufashe kuko usibye Imana yonyine yagutabara Ikakubatura muri ubwo bubata ntabwo byoroshye.gusa Imana Ishobora byose Ibasha kubikuraho burundu ubusambanyi bugashira no kwikinisha byose.ukeneye kwakira Umwami Yesu akagufasha rwose,ukp watinyutse gushyira kukarubanda akari kumutima wawe ,Inama naguha ni ugukizwa ukabivamo,hamwe n’imbaraga z’Imana bizakunda.
Nonese aho kugirango ubigenze gutyo washatse uwo mubana ubuziraherezo kwaribyo byakoroshya umubiri,nubwonko kubwo uri kwiyica?0788816800
0788308158
0733859741 vugisha uyu muntu arakubwirs
Nandi Kira kuri Gatoadeline33@gmail.com tuganire
sha urifeke abisa
Ihangane umpamagare number ,0788277183
Ihangane umpamagare number ,0788277183


text:
Akarere ka Gasabo karakataje mu gufata ingamba zo kwicungira Umutekano aho nyuma yo kwishyiriraho Irondo ry’Umwuga, kwiguririra Imodoka zibafasha gucunga Umutekano no gukurikirana Isuku mu Mirenge yose igize Akarere, Ubuyobozi bw’Umurenge wa Bumbogo murwego rwo kunoza neza uburyo bw’Itumanaho hagati y’Abanyerondo b’umwuga bahawe Ibyombo bizajya bibafasha mi itumanaho.
Ubuyobozi bw'uyu Murenge kandi bwitaye cyane ku mibereho myiza y’abanyerondo kugirango bashobore gukora akazi kabo bafite ubuzima bwiza, Umurenge wa Bumbogo wishyuriye abanyerondo 600 hamwe n’imiryango yabo ubwisungane mu kwivuza. Ubundi Umurenge wose ufite abanyerondo 206.
Nk'uko bizwi hose, ubumenyi mu itumanaho mu bijyanye n’umutekano ni ingenzi, aho amakuru aba acyenewe kuva ku rwego rumwe ajya ku rundi. Akaba ariyo mpamvu mu bafashe ijambo bose basabye abahawe ibikoresho by’akazi kubifata neza no kubikoresha icyo byagenewe.


text:
Ibihano bikarishye ku batuma abana bata ishuri
Ubuyobozi bw’Akarere ka Nyamasheke buratangaza ko hafashwe ingamba zikarishye kugira ngo hakumirwe ikibazo cy’abana bata ishuri.
Ubuyobozi bw’akarere butunga urutoki anahinzi b’icyayi n’uburobyi mu Kivu na bamwe mu babyeyi kuba ahanini mu bitera abana kuva mu ishuri.
Umuyobozi Wungirije w’Akarere ka Nyamasheke ushinzwe Imibereho Myiza y’Abaturage, Mukamana Claudette, avuga ko igihe kigeze ngo aba bose babigiramo uruhare bahanwe.
Zimwe mu ngamba zafashwe harimo ko buri munsi buri mwarimu agomba gutanga raporo ku muyobozi we akerekana abana basibye ushuri, abayobozi babo na bo bagatanga raporo ku nzego z’ibanze, umubyeyi bigaragaye ko yagize uruhare mu guta ishuri k’umwana we agahanwa.
Mukamana avuga kandi ko bagiye gukomeza ubukangurambaga ahateranira abantu benshi buri wese agahabwa inshingano zo guhangana n’icyo kibazo, babona umwana wataye ishuri bakamugarura hatagombye ko ubuyobozi bubizamo.
Yakomeje agira ati “Hari abana bakora mu cyayi, hari n’abandi baba bari ku kiyaga batekera abarobyi, ibi ntabwo tuzabyihanganira tuzabaca amande akarishye cyane”.
Nubwo aya amande bazajya baca azemezwa na Njyanama y’Akarere, biteganyijwe ko umubyeyi watanze umwana we ngo ajye gukora akazi aho kwiga ndetse n’umukoresha, bazajya bacibwa amande kuva ku bihumbi bibira kuzamura, umwana akagarurwa ku ishuri.
Abajyanye abana mu kiyaga cyangwa mu cyayi bon go bakajya bacibwa amande y’ibihumbi 50 kugera ku bihumbi 200 ku mwana umwe bafatanywe.


text:
Tumenye guteka Crepes
Crêpes ni kimwe mu biribwa bikorwa hifashishishijwe ifarini (les patés), bishobora gufatwa ku ifunguro rya mu gitondo, irya saa yine, irya saa sita, irya saa cyenda ndetse n’irya nimugoroba.
Ibikenerwa:
1. ifarini
2. Amagi
3. Blue band cyangwa se margarine
4. Amata
5. Isukari
Uko bikorwa
Ufata ifarini, ugasukamo agasukari gakeya (abakunda nyinshi bashyiramo iyo bifuza), ugasukamo amagi (abiri cyangwa se arenze abiri bitewe n’ingano y’ifarini) wakoroze ukavanga, ugasukamo amazi, ugasukamo amata (1/2L), ugakoroga, hanyuma ukayaza blue band cyangwa margarne ugasukamo, ugakoroga kugeza igihe uboneye igikoma kirekuye, ari ko na none kidacitse cyane.
Iyo urangije, usiga utuvuta ku ipanu iri ku kariro gakeya cyane, ukajya usukaho cya gikoma cyawe, ugahindura mu kanya gato, nyuma y’igihe kitarenze iminota 3 cyangwa se 4 crepe imwe iba ihiye.
Nk’uko Bageni abivuga, ngo hari abafata indimu bakayirapa, bakayinyanyagiza kuri crepes zahiye kugira ngo impumuro n’uburyohe birusheho kwiyongera.
Hari kandi n’abahitamo kuzisiga Confiture, kuko na byo byongera uburyohe bwa crepes. Zishobora kuribwa zishyushye cyangwa zikonje, icy’ingenzi ni uko ziba zorohereye igihe cyose.
Crepe zibamo ibitera imbaraga, proteines, imyunyu ngugu n’ibindi.


text:
Uyu mushinga watangirijwe ku mugaragaro ku ishuri rya Groupe Scolaire de Kinyinya, uri gushyirwa mu bikorwa ku bufatanye na Minisiteri y’uburezi n’Ikigo cy’igihugu gishinzwe uburezi( REB).
Ubufatanye na Leta Zunze Ubumwe z’Amerika mu kuzamura ubumenyi bwo gusoma neza Ikinyarwanda bushingiye ku kuba gusoma mu rurimi gakondo abanyeshuri babasha kumva no kuvuga, ari umusingi uhamye w’imitsindire yabo mu ishuri.
Uwo mushinga uzatwara miliyari 68 z’amafaranga y’u Rwanda ukubiyemo gahunda eshatu zinyuranye.
Iya mbere yitwa ‘Mureke Dusome’, igamije guteza imbere ubufatanye hagati y’ababyeyi, ubuyobozi bw’ibigo by’amashuri, umuryango mugari n’abakangurambaga bo gusoma mu rwego rwo guteza imbere no kwimakaza umuco wo gusoma mu bana hanze y’ishuri. Iyi gahunda ishyirwa mu bikorwa na Save the Children, ifatanyije na REB.
Indi gahunda yitwa “Soma Umenye”, izahugura abarimu, inakwirakwize ibitabo byo gusoma mu mashuri.
Izanongerera ubumenyi REB, inakore ubuvugizi bugamije guteza imbere umuco wo gusoma mu bana.
Gahunda ya gatatu yo ni “Urubuga rw’abarimu n’abagira uruhare mu burezi”, ishingiye ku ikoranabuhanga, iri gushyirwa mu bikorwa na FHI 360.
Iyi gahunda yashyizeho urubuga kuri murandasi rufasha abarimu kubona imfashanyigisho, kungurana ibitekerezo no kwiga amasomo y’igihe gito, bakanahabwa impamyabumenyi.
Ambasaderi wa Leta Zunze Ubumwe z’Amerika mu Rwanda, Erica J. Barks-Ruggles yashimangiye ubufatanye na Ministeri y’uburezi.
Yagize ati “Ubufatanye na Guverinoma y’u Rwanda ni ingenzi mu kugera ku ntego yo kuzamura ubumenyi bwo gusoma n’intego z’ icyerekezo 2020 cya Leta y’u Rwanda. Turi gufatanya na Leta y’u Rwanda kugira ngo dushakire hamwe ibisubizo bibereye Abanyarwanda ubwabo mu rwego rwo kuzamura ubumenyi bwo gusoma.”.
Umunyamabanga wa Leta muri Ministeri y’Uburezi, Isaac Munyakazi, yashimiye umushinga USAID yatweyemo inkunga uburezi mu Rwanda.
Yagize ati “Guha abana bose umusingi uhamye w’imyigire binyuze mu kuzamura ubumenyi bwabo bwo gusoma biraha u Rwanda amahirwe yo guteza imbere impano z’abazarukorera mu gihe cy’ejo hazaza. U Rwanda ruzakomeza gutera imbere mu nzego zose mu ruhando mpuzamahanga, cyane cyane mu burezi n’ ubukungu.”


text:
Umuhanzi Yvan Driver mu njyana ya Gospel cyangwa se indirimbo zaririmbiwe Imana, nyuma yo gusohora indirimbo ye nshyashya yitwa Yarankoreye yahise ashyira hanze n’amashusho yayo.
Umuhanzi Yvan Driver mu njyana ya Gospel cyangwa se indirimbo zaririmbiwe Imana, nyuma yo gusohora indirimbo ye nshyashya yitwa Yarankoreye yahise ashyira hanze n’amashusho yayo.
Yvan Driver wamenyekanye cyane mu ndirimbo yitwa Aranzi Yesu, ubu akomeje guca agahigo, aho asohora indirimbo nziza cyane zo Guhimbaza Imana kandi akaba avuga ko intego ye arukubatura abantu bakava mu byaha.
Uyu muhanzi, ukiri muto, nyuma yo gusohora ino ndirimbo Ifite n’amshusho meza cyane, yavuze ko intego ye arukubatura abantu bakava mu byaha. Umva uko yabivuze; "Intego yanjye nuko nabona abantu bava mu byaha bagakizwa, kuko uyu murimo dukora ntago aruwo kwishimisha ahubwo tuba dushaka ko abantu bava mu buretwa bwa Satani bakamenya Yesu"
Ibi ahanini yabivuzea agendeye kurino ndirimbo Yarankoreye, aho aba abavuga ukuntu nta muntu ukwiye kwiheba cyangwa ngo yumve ko ari wenyine, ko yagakwiye gusenga Yesu akamuha amahoro kuko ngo Gusenga Niyo ntwaro ikomeye cyane.
https://www.youtube.com/watch?v=XGTDld9g3bs
Mu mashusho yino ndirimbo hagaragaramo umucyecuru ukina amafilime witwa Mukakamanzi Beatha uzwi cyane nka Mama Nicke muri City Maid, ndetse n’umusaza wamenyekanye cyane nawe muri Filime ya City Maid.
Yvan Driver yavuze ko kandi yifuza kubona abanyarwanda muri rusange baramenye ko Yesu ariwe mu nyakuri kandi ko abantu bose bagakwiye kumwizera kuko ngo umwizeye atajya akorwa n’isoni.
Ibitekerezo
yoweeeee Imana ikomeze kukongera amavutanukuri ukomeze guhindurimbaga yabantu ubinyujije mwijwi Imana yaguhaye nukuri Kanda hano umusubize
Komerezaho muhungu wajye Kanda hano umusubize
Plz, mumbwire: Ariko ku gihe cya Yesu habagaho chorale? Kuki mutigisha nkuko yigishaga? Iyo yigishaga yabaga abyina nka Peter Nkurunziza cg nka padiri? Kanda hano umusubize
Ni byiza kuririmbira imana mu nsengero no mu biterane.Ariko usanga benshi babikora,baba bishakira Fame (kumenyekana) no kwishakira amafaranga mu bitaramo na CD bagurisha.Yesu yadusabye gukorera imana ku buntu (Matayo 10:8).Ikindi kandi,uburyo Yesu yadutegetse bwo KUBWIRIZA abantu,ni ukubikora nkuko we n'abigishwa be babigenzaga.Nukuvuga kubwiriza mu mihanda,mu ngo z'abantu,mu masoko,etc...Kandi ukabikora utabasaba amafaranga.Kubwiriza ntabwo ari kujya imbere y'abantu ukavuga.Ahubwo ni ukuganira n'uwo ubwiriza,mwungurana ibitekerezo (Ibyakozwe 17:17).Abantu mbona babwiriza nkuko Yesu n'abigishwa be babigenzaga,kandi ku buntu,ni abahamya ba yehova gusa.Abandi mbona ari ukwishakira ifaranga. Kanda hano umusubize
Ni byo rwose. Nange uko mbona Abahamya ba Yehova ni bo bonyine bakora umurimo w'Imana nk'uko Yesu yategetse. Abandi bose ni ukwishakira indonke no gucuruza Ijambo ry'Imana. Nk'uko bigaragara mu ibaruwa ya 2 Pawulo Mutagatifu yandikiye Abanyakorinti 2:17 (Bibiliya Ntagatifu), Abahamya ba Yehova ni bo bonyine bujuje ibisabwa kugira ngo bavuganire Uhoraho Nyagasani. Dore uko havuga : Abanyakorinti, iya 2 :2:17 Koko rero ntitumeze nk’abandi benshi bagenda barisha Ijambo ry’Imana; ahubwo, ku bwa Yo n’imbere yayo, turivugana ubutaryarya, muri Kristu. Kanda hano umusubize
gusenga ninyungu kumuntu wese wabimenye Kanda hano umusubize


text:
Umurenge wa Karago ugizwe n’imisozi miremire kandi ihanamye, urwaye akaremba ntibyakorohera imbangukiragutabara kumusanga mu rugo kubera ikibazo cy’imihanda.
Umuco gakondo wo guheka mu ngombyi uri mu midugudu 43 yo muri Karago.
Abaturage bishyiriyeho amategeko agenga imikorere y’amatsinda yashyizweho yo guheka, uyarenzeho akabihanirwa.
Umuturage witwa Ngirumpatse Alphonse ati “Iyo umurwayi afashwe hari numero ya telefone izwi duterefonaho iba ari iya perezida w’abahetsi noneho ukamubwira aho uri bakahagusanga bakaza bakakujyanira umurwayi kwa muganga.”
Nshimiyimana Emmanuel nawe ati “Abahetsi baba ari abantu b’abakorerabushake batowe mu bandi baturage ariko bakaba bafite umuyobozi niwe ubika ingombyi n’ibindi bikoresho. Isaha yose ubahamagariye baritaba noneho bakakugeza ku kigo nderabuzima, byaba ngombwa ko ujyanwa ku bitaro bikuru niho imbangukiragutabara igusanga.”
Muri buri mudugudu bafite Perezida w’abahetsi ndetse n’umubitsi. Uhamagawe ngo ajye guheka umurwayi ntaboneke cyangwa agakererwa, acibwa amande y’amafaranga 500 agashyirwa mu isanduku y’ingombyi.
Umubyeyi umaze guhekwa mu ngombyi inshuro eshatu ajya kubyara, Uwamahoro Olive, ashima ubwo butabazi bwihuse bishakiye.
Yagize ati ‘‘Iyo ngiye ku nda duhamagara abahetsi bakaza bakampeka bakajyana ku kigo nderabuzima[…]iyo ibise bije baguhetse urababwira bakakururutsa byatuza bakongera bakaguheka mugakomeza urugendo. Ariko mu nshuro eshatu zose bamaze kumpeka sindabyarira mu nzira.”
Umunyamabanga Nshingwabikorwa w’Umurenge wa Karago, Kabalisa Salomon, avuga ko iki ari igikorwa cyatekerejwe n’abaturage kandi ko ari nabo bagikurikirana.
Yagize ati “Bagira amategeko abagenga kandi arubahirizwa, iyo utayubahirije baragukosora bakaguca amafaranga bumvikanye, ashyirwa mu isanduku yabo. Ni igikorwa rero cyatekerejwe n’abaturage mu rwego rwo kwishakamo ibisubizo kubera ko muri aka gace k’imisozi miremire imbangukiragutabara itabasha kugera aho abaturage batuye.”
Bitewe n’uko bumvikanye, abatuye mu mudugudu batanga amafaranga ari hagati ya 500 na 1000 buri kwezi yo kugura ibiti ndetse n’imigano bakoresha ku ngombyi, andi akagura imbaho zo kubazamo isanduku yo gushyirangura uwapfuye.
Aya mafaranga ariko ngo avamo n’ayo kugura itoroshi, itara ndetse na peterori byifashishwa n’abahetsi igihe bajyanye umurwayi kwa muganga mu ijoro.


text:
Kuri uyu wa 28 Mutarama 2018, mu Kigo cy’Amashuri cy’ Ubuhizi n’Ubworozi cya Ntendezi mu Karere ka Nyamasheke habereye imikino y’abafite ubumuga ya shampiyona muri zone y’Uburengerazuba.
Iyi mikino yahuje amakipe y’bafite ubumuga bo mu turere dutanu, harimo tune two mu ntara y’Iburengerazuba (Nyamasheke, Rusizi, Karongi na Rutsiro) na Nyamagabe yo mu Ntara y’ Amajyepfo.
Ubwo yatangizaga iyi mikino yaryoheye amaso y’abayirebaga muri iyi zone, Umuyobozi w’Akarere ka Nyamasheke Wungirije Ushinzwe Imibereho Myiza y’Abaturage Madame Mukamana Claudette, yashimiye Umuyobozi w’Igihugu we udahwema gushyigikira no gutera ingabo mu bitugu abafite ubumuga, bibatera na bo kwiyumvamo ubushobozi bwo gukora nk’ibyo n’undi wese yakora.
Umuyobozi w’Akarere ka Nyamasheke Wungirije Ushinzwe Imibereho Myiza y’Abaturage Madame Mukamana Claudette atangiza umukino
Iyi mikino yashimishije imbaga y’abari baje kwihera ijisho, ndetse bamwe muri bo batari banayimenyereye bizihiwe bibatera kubona ko abafite ubumuga nabo babashije koko.
Imikino warangiye, mu bagao ikipe y’Akarere ka Karongi ije ku mwanya w’imbere, Rutsiro iza ku wa kabiri, Rusizi iba iya Gatatu naho Nyamasheke iba iya kane, mu gihe mu Bagore ikipe y’Akarere ka Nyamasheke yaje ku mwanya wa Mbere naho Iya Nyamagabe iba iya kabiri
Imikino ikurikira muri iyi zone izabera mu Karere ka Nyamagabe ku ma tariki n’amasaha ataramenyekana.ubu


text:
Mbega amafi y’amabara meza!
NTA mafi akunze gushishikaza abantu nk’ayo. Abenshi bayakundira amabara yayo kuko abibutsa imyambaro y’amabara abanyarwenya bambara. Hari n’abashobora kuba batangazwa n’aho aba, kuko abana n’udukoko two mu mazi twitwa anemone, dufite uduhembe twinshi. Ntibitangaje rero kuba baranayitiriye utwo dukoko.
Kimwe n’abakinnyi b’amafilimi b’i Hollywood, ayo mafi na yo akunda ko bayafotora. Arareka abibira mu mazi bakayafotora, kuko adatinya abantu kandi akaba adakunda kujya kure yaho aba.
Icyakora igishishikaje cyane kuri ayo mafi, ni ukuntu aba ahantu hateje akaga. Kuba abana n’utwo dukoko dufite uduhembe tw’ubumara, ni nko kwarika mu mwobo w’inzoka. Ariko kandi, ayo mafi yibanira n’utwo dukoko. Ibyo bishoboka bite?
‘NTA CYADUTANDUKANYA’
Ayo mafi n’utwo dukoko, byuzuzanya nk’umugabo n’umugore. Uretse kuba ayo mafi akenera kubana n’utwo dukoko, ni na ho akwiriye kuba. Abahanga mu binyabuzima bavuze ko ayo mafi adashobora kuba ahantu hatari utwo dukoko. Ntazi koga neza kandi iyo atari kumwe n’utwo dukoko, ibindi binyabuzima byo mu mazi birayahohotera. Ariko iyo yibanira n’utwo dukoko akaba na ho ahungira umwanzi, ashobora no kurama imyaka icumi.
Utwo dukoko twatugereranya n’urugo rw’ayo mafi. Ayo mafi atera amagi kuri utwo dukoko, maze ikigabo n’ikigore bikayarinda. Nyuma yaho ujya kubona, ukabona ayo mafi n’utwana twayo biroga hafi y’utwo dukoko.
None se ayo mafi amariye iki utwo dukoko? Ayo mafi arinda utwo dukoko, akirukana andi mafi ameze nk’ibinyugunyugu akunda kuturya. Hari ubwoko bw’utwo dukoko budashobora kubaho butari kumwe n’ayo mafi. Abashakashatsi bigeze kuvana ayo mafi iruhande rw’utwo dukoko, nyuma y’amasaha 24 batuburira irengero! Birashoboka ko hari andi mafi yari yaturiye akatumara.
Nanone ayo mafi ashobora kuba aha utwo dukoko ingufu zo mu rwego rwa shimi. Amatembabuzi ayo mafi avubura, atuma utwo dukoko dukura neza. Nanone iyo ayo mafi yoga mu duhembe tw’utwo dukoko, bituma tubona umwuka wa ogisijeni.
AYO MAFI NTATINYA
Ayo mafi afite uruhu rudasanzwe. Urwo ruhu rutwikiriwe n’ururenda rutuma atinjirwa n’ibintu bisongoye bifite ubumara. Urwo rurenda rutuma utwo dukoko twumva ko ayo mafi ari mwene watwo.
Abashakashatsi bagaragaje ko iyo ayo mafi ashakisha aho atura, abanza kwimenyereza. Byaragaragaye ko iyo abonye utwo dukoko bwa mbere, abanza kujya adukoraho agasubirayo, bigakomeza bityo mu gihe cy’amasaha make. Ibyo bituma ayo mafi amenyera buhoro buhoro ubumara buba mu duhembe tw’utwo dukoko. Birashoboka ko utwo duhembe tujomba ayo mafi. Ariko amaherezo, ageraho akamenyerana n’utwo dukoko.
Imikoranire y’ibyo biremwa byombi bitandukanye, itwigisha isomo ry’ingenzi ryo gukorana n’abandi. Muri iki gihe, abantu bo mu mico itandukanye kandi barerewe ahantu hatandukanye, bihatira gukorana neza kandi bagera kuri byinshi. Kimwe n’ayo mafi, kumenyera gukorana n’abandi bishobora kudufata igihe, ariko bitugirira akamaro cyane.


text:
INKURU ZAMAMAZA
Itangazo risaba guhinduza izina rya Nyirahabimana Clementine
Uwitwa , Nyirahabimana Clementine mwene Habimana Gadi na Nyirabagenzi Gaudence utuye mu Mudugudu w’Abarezi, Akagari ka Rubilizi, Umurenge wa Kanombe, Akarere ka Kicukiro mu Mujyi wa Kigali.
Yasabye uburenganzira bwo guhindura izina Nyirahabimana , akarisimbuza izina Kayitesi, mu mazina asanganywe, Nyirahabimana Clementine akitwa Kayitesi Clementine mu Irangamuntu.
Impamvu atanga n’uko izina Nyirahabimana rimutera ipfunwe mu bandi kandi akaba ari rirerire. Iri zina rikaba rikomoka ku makimbirane ababyeyi be bari bafite bamubyara, kuko bari barihebye nk’uko babimusobanuriye.
Ikindi kandi yaje kubana na nyirakuru warutunze imandwa agakoresha izina Nyirahabimana muri iyo migenzo. Bityo bikaba byaratumye arihindura ageze mu mwaka wa gatanu w’amashuri yisumbuye kugira ngo izina rizasohoka kuri Diplome ye rizabe ari izina ritamutera ipfunwe.
Akaba asaba kwemererwa binyuze mu nzira zemewe n’amategeko, gusimbuza izina Nyirahabimana, izina Kayitesi mu mazina asanganywe Nyirahabimana Clementine bityo akitwa Kayitesi Clementine mu gitabo cy’Irangamimrere kirimo inyandiko ye y’ivuka.